open-index/open-wikipedia-markdown huggingface dataset:
జి. వి. ప్రకాష్

**జి. వి. ప్రకాష్** ఒక భారతీయ సంగీత దర్శకుడు, గాయకుడు, నటుడు. ఎక్కువగా తమిళ సినిమాలకు సంగీతాన్ని సమకూర్చాడు. 2010 సంవత్సరం మొదట్లో వెలుగులోకి వచ్చాడు. తర్వాత ఇతను సినీ నిర్మాణం, నటనా రంగంలోకి ప్రవేశించాడు. ఇతను ప్రఖ్యాత సంగీత దర్శకుడు ఎ. ఆర్. రెహ్మాన్ కు మేనల్లుడు. ఇతని భార్య సైంధవి గాయని. ముందుగా రెహమాన్ దగ్గర పలుచిత్రాలకు సంగీత విభాగంలో పనిచేశాడు. కొద్ది రోజులు హ్యారిస్ జయరాజ్ దగ్గర కూడా శిష్యరికం చేసి తరువాత సొంతంగా సంగీత దర్శకత్వం వహించడం ప్రారంభించాడు.

## వ్యక్తిగత జీవితం
ప్రకాష్ తల్లి దండ్రులు జి. వెంకటేష్, ఏ. ఆర్. రేహానా. తల్లి ఏ. ఆర్. రెహ్మాన్ కు అక్క. తల్లి రెహనాకు సంగీతం అంటే ఆసక్తి ఉండటంతో ప్రకాష్ ను నాలుగు సంవత్సరాల వయసు నుంచే శాస్త్రీయ సంగీతం నేర్చుకోవడానికి పంపించేది. ఆరేళ్ళకి పియానో క్లాసులో చేరాడు. అదే సమయంలో మేనమామ రెహమాన్ ప్రకాష్ కు పాటలు నేర్పించి సినిమాల్లో పాడించాడు. ప్రకాష్ ఏడో తరగతిలో ఉండగా తల్లిదండ్రులు విడిపోయారు. పిల్లలు తండ్రి దగ్గరే ఉండిపోయారు. తల్లి మాత్రం ఒంటరిగా ఉంటూ గాయనిగా తన కెరీర్ ప్రారంభించింది.

జూన్ 27, 2013 న ప్రకాష్ గాయని సైంధవిని చెన్నై లోని మేయర్ రామనాథన్ చెట్టియార్ హాల్ వేదికపై వివాహం చేసుకున్నాడు. సైంధవి, ప్రకాష్ చెట్టినాడ్ విద్యాశ్రమంలో కలిసి చదువుకున్నారు. ఈ జంట 13 మే 2024న విడిపోతున్నట్లు ప్రకటించారు.

## కెరీర్
### సంగీత రంగం
ప్రకాష్ మొదటి సారిగా తన మేనమామ ఎ. ఆర్. రెహమాన్ సంగీత దర్శకత్వంలో వచ్చిన శంకర్ సినిమా జెంటిల్మేన్ కి సౌండ్ ట్రాక్ విభాగంలో పనిచేశాడు. ఇంకా రెహమాన్ ఇతర ప్రాజెక్టుల్లో కూడా పనిచేశాడు. తర్వాత కొద్ది రోజులు హ్యారిస్ జయరాజ్ తో కలిసి పనిచేశాడు. *అన్నియన్* (తెలుగులో అపరిచితుడు), *ఉన్నాళే ఉన్నాళే* అనే రెండు సినిమాల్లో పాటలు పాడాడు.

ప్రకాష్ మొదటిసారిగా ఎస్. శంకర్ నిర్మాణ సారథ్యంలో, వసంత బాలన్ దర్శకత్వంలో వచ్చిన *వేయిల్* అనే తమిళ సినిమాతో సంగీత దర్శకుడిగా మారాడు. తరువాత ఎ. ఎల్. విజయ్ దర్శకత్వంలో వచ్చిన *మదరాస పట్టణం* అనే సినిమాకు ఇతను కూర్చిన సంగీతం కూడా ఆకట్టుకున్నది. సెల్వరాఘవన్ దర్శకత్వంలో వచ్చిన *మయాక్కం ఎన్న* అనే సినిమా ధనుష్ హీరోగా ప్రకాష్ కి మూడో సినిమా. ఈ సినిమా సంగీతం కూడా విమర్శకుల ప్రశంసలందుకుంది.

### సినీ నిర్మాణం
ప్రకాష్ 2013 లో *జి. వి. ప్రకాష్ కుమార్ ప్రొడక్షన్స్* పేరుతో స్వంతంగా ఓ నిర్మాణ సంస్థను స్థాపించాడు. ఈ సంస్థ మొట్టమొదటి సినిమా, బాలు మహేంద్ర దగ్గర సహాయకుడుగా పనిచేసిన విక్రం సుకుమారన్ దర్శకత్వంలో వచ్చిన *మాదా యానై కూట్టం*.

### నటుడిగా
2012 లో దర్శకుడు మురుగదాస్ ఇతన్ని చూసి తన సినిమాలో నటించమని అడిగాడు. కానీ కొన్ని కారణాల వల్ల ఆ ప్రాజెక్టు ప్రారంభం కాలేదు. తరువాత ప్రకాష్ మూడు సినిమాల్లో నటించడానికి అంగీకరించాడు. ఆడుకాలం నరేన్ దగ్గర నటనలో శిక్షణ పొందాడు. తెలుగులో వచ్చిన ప్రేమకథా చిత్రమ్ సినిమాకు రీమేక్ అయిన *డార్లింగ్* సినిమాలో నటించాడు.

## పురస్కారాలు
* 2010: సంవత్సరపు ఉత్తమ గీతం *పూకల్ పూక్కం తరుణం* (మదరాస పట్టణం సినిమా)
* 2011: *ఆడుకాలం* తమిళ సినిమాకు ఫిల్మ్ ఫేర్ దక్షిణాది ఉత్తమ సంగీత దర్శకుడి పురస్కారం

## మూలాలు

వర్గం:తెలుగు సినిమా సంగీత దర్శకులు
వర్గం:తమిళ సినిమా సంగీత దర్శకులు
వర్గం:1987 జననాలు
బిందు మాధవి

**బిందు మాధవి** ఒక దక్షిణ భారతీయ సినీ నటి. ఎక్కువగా తమిళ, తెలుగు సినిమాల్లో నటించింది. ముందుగా తెలుగులో తన కెరీర్ ను ప్రారంభించి తరువాత తమిళ సినీ పరిశ్రమలో దృష్టి మళ్ళించింది. బిందు మాధవి 2022లో బిగ్‌బాస్‌ నాన్‌స్టాప్‌ షో మొదటి సీజన్‌లో విజేతగా నిలిచింది.

బిందు మాధవి 2025లో బిగ్ బాస్ అగ్నిపరీక్ష న్యాయనిర్ణేతగా వ్యవహరించింది.

## వ్యక్తిగత జీవితం
బిందు మాధవి అనంతపురం జిల్లా, నల్లచెరువు మండలం దేవరింటి పల్లి లో జన్మించింది.  ఆమె తండ్రి వ్యాపార పన్నుల విభాగంలో ఉప కమీషనరుగా పనిచేసేవాడు. ఉద్యోగ రీత్యా ఆయన తిరుపతి, నెల్లూరు, గుంటూరు, విజయవాడ, హైదరాబాదు లాంటి ప్రాంతాలకు మారి చివరకు చెన్నైలో స్థిరపడ్డాడు. ఆమె చదువు అక్కడే సాగింది. ఆమె 2005 లో వేలూర్ ఇన్ స్టిట్యూట్ ఆఫ్ టెక్నాలజీ నుంచి బయో టెక్నాలజీలో డిగ్రీ పూర్తి చేసింది.

## కెరీర్
ఆమె కళాశాలలో ఉన్నపుడే శరవణ స్టోర్స్ తరపున కొన్ని ప్రకటనలలో మోడల్ గా నటించింది. ఆమెకు సినిమాల్లో నటించాలని ఉండేది కానీ ఆమె తల్లిండ్రులు మొదట్లో అందుకు అంగీకరించలేదు. ఆమె తండ్రి ఏకంగా 8 నెలలపాటు మాట్లాడ్డం మానేశాడు. తల్లి కూడా అయిష్టంగానే ఉంది. చెన్నైలో ప్రముఖ ఫోటోగ్రాఫర్ అయిన వెంకట్ రాం ఆమెకు ఫోటో షూట్ జరిపి ఆల్బం తయారు చేసి ఇచ్చాడు. బిందు మాధవి ఇప్పటికీ అతనికి కృతజ్ఞతలు తెలియజేస్తూనే ఉంటుంది.

ఆమె అలాగే మోడలింగ్ కొనసాగిస్తూ టీవీలో ప్రకటనల్లో నటించసాగింది. టాటా గోల్డ్ వారి తనిష్క్ ప్రకటనలో ఆమెను గమనించిన శేఖర్ కమ్ముల తాను నిర్మాతగా వ్యవహరిస్తున్న ఆవకాయ్ బిర్యానీ సినిమాలో కథానాయికగా అవకాశం ఇచ్చాడు. అదే సమయంలో దర్శకుడు చేరన్ *పొక్కిషమ్* అనే సినిమాలో ఓ సహాయ పాత్రను ఇచ్చాడు. 2009లో ఆమె నటించిన మరో చిత్రం దర్శకుడుపూరి జగన్నాధ్ నిర్మాతగా తన తమ్ముడు సాయిరాం శంకర్ హీరోగా వచ్చిన బంపర్ ఆఫర్ అనే సినిమా. 2010లో ఓం శాంతి అనే సినిమాలో నటించింది. అదే సంవత్సరం దిల్ రాజు నిర్మించిన రామ రామ కృష్ణ కృష్ణ సినిమాలో రాం సరసన నటించింది. తరువాత గౌతం మేనన్ శిష్యురాలైన అంజనా అలీ ఖాన్ దర్శకత్వంలో వచ్చిన *వప్పం* అనే తమిళ సినిమాలో ఓ వేశ్య పాత్రలో నటించింది.

ఈ సినిమా తర్వాత ఆమెకు తమిళంలో ఎక్కువగా అవకాశాలు రావడంతో తన దృష్టి అక్కడనే కేంద్రీకరించింది. తమిళంలో ఆమె తరువాతి చిత్రం 2012లో విడుదలైన *కళుగు*. ఈ సినిమా బాక్సాఫీసు వద్ద మంచి విజయం సాధించింది.

## సినిమాలు

### టీవీ

## మూలాలు

వర్గం:తెలుగు సినిమా నటీమణులు
వర్గం:తమిళ సినిమా నటీమణులు
ఫ్యూజీ పర్వతం

**ఫ్యూజీ పర్వతం** జపాన్ దేశంలోని అత్యంత ఎత్తైన పర్వత ప్రదేశం. ఇది హొన్షు ద్వీపంలో ఉంది. దీని శిఖరం 3776 మీటర్ల (12,389 అడుగులు) ఎత్తు ఉంటుంది. ఇది ఒక అగ్నిపర్వతం. 1707-08 సంవత్సరాల మధ్యలో ఒకసారి బద్ధలైంది. ఇది జపాన్ రాజధాని నగరమైన టోక్యోకి నైరుతి దిశలో 100 కిలోమీటర్ల దూరంలో ఉంది. వాతావరణం నిర్మలంగా ఉన్న రోజున టోక్యో నుంచి స్పష్టంగా కనిపిస్తుంది. సంవత్సరంలో చాలా నెలలపాటు మంచుతో కప్పబడి ఉండే దీని చక్కని శంఖాకారపు ఆకృతి వల్ల జపాన్ దేశాన్ని సూచించడానికి ఈ పర్వతాన్ని అనేక కళాఖండాలలో వాడుతుంటారు. దీన్ని నిత్యం అనేక మంది యాత్రికులు, పర్వతారోహకులు సందర్శిస్తుంటారు.

ఈ పర్వతం జపాన్ యొక్క మూడు పవిత్ర పర్వతాల్లో ఒకటి. మిగతా రెండు పర్వతాలు టేట్ పర్వతం, హకు పర్వతం. ప్రకృతి అందాల్లో ప్రత్యేకత కలిగిన ఈ పర్వతం జపాన్ దేశపు ప్రాచీన స్థలాల్లో ఒకటి. జూన్ 22, 2013 న యునెస్కో వారు దీన్ని ప్రపంచ వారసత్వ ప్రదేశాల్లో ఒకటిగా గుర్తించారు. యునెస్కో వారు ఈ ఫ్యూజీ పర్వతం కొన్ని శతాబ్దాలుగా కళాకారులకు, కవులకు స్ఫూర్తి కలిగిస్తూందనీ, అనేక మంది యాత్రికులను ఆకట్టుకుంటోందని ప్రశంసించారు.

## మూలాలు

వర్గం:జపాన్
శ్రీమణి

**శ్రీమణి** ఒక తెలుగు సినీ గేయ రచయిత. అత్తారింటికి దారేది సినిమాలో అతను రాసిన *ఇది ఆరడుగుల బుల్లెట్టు* పాటకు గాను ఉత్తమ గీత రచయితగా ఫిల్మ్‌ఫేర్ అవార్డు లభించింది. శ్రీమణి 2021లో హైదరాబాద్ లో జరిగిన 'సైమా' అవార్డుల ప్రధానోత్సవంలో 2019 సంవత్సరానికి గాను మహర్షి చిత్రంలో 'ఇదే కదా..' పాటకు ఉత్తమ గీత రచయితగా సౌతిండియా ఇంటర్నేషనల్ మూవీ అవార్డ్స్ (సైమా) అందుకున్నాడు.

## వ్యక్తిగత జీవితం
శ్రీమణి అసలు పేరు పాగోలు గిరీష్. అతనికి శ్రీ అనే పదం ఇష్టం కావడంతో తల్లిపేరులోని మణితో కలిపి శ్రీమణి అని పేరు మార్చుకున్నాడు. శ్రీమణి స్వస్థలం ప్రకాశం జిల్లా, చీరాల. తండ్రి పాగోలు వెంకటాచలం అతనికి ఎనిమిదేళ్ళ వయసులో చనిపోయాడు. తల్లి నాగమణి అతనికి పన్నెండేళ్ళ వయసులో మరణించింది. దాంతో శ్రీమణి, అతని తమ్ముడు వాళ్ళ అమ్మమ్మ, తాతయ్యల దగ్గర పెరిగారు. ఎనిమిదో తరగతి దాకా చీరాలలోనే చదువుకున్నాడు. తొమ్మిది, పదో తరగతులు నందిగామ లోని పిన్నివాళ్ళ ఇంట్లో ఉండి చదువుకున్నాడు. మళ్ళీ ఇంటర్మీడియట్ కోసం అమ్మమ్మ దగ్గరికి వచ్చేశాడు. తొమ్మిదో తగరతి చదివేటప్పటి నుంచి కవిత్వం, రచనలపై మక్కువ పెంచుకున్నాడు. తానే స్వంతంగా సందర్భాలు సృష్టించుకుని పాటలు రాసుకునే వాడు. ఇవి విన్నవారు ఇది ఏ సినిమాలోది అని అడిగేవారు. దాంతో అతనికి సినిమాల్లో పాటల రచయితగా ప్రయత్నం చేస్తే బాగుండుననిపించింది. డిగ్రీ మొదటి సంవత్సరం పూర్తి కాగానే, తాను రాసిన పాటల పుస్తకం తీసుకుని గేయరచయితగా అవకాశాల కోసం హైదరాబాదుకు వచ్చాడు. పాటల రచయితగా ప్రయత్నాలు చేస్తూనే హైదరాబాదులోని వనస్థలిపురంలో 2006 జూన్ నుంచి డిసెంబరు దాకా క్రాంతి ట్రాన్స్ పోర్టు కంపెనీలో గుమాస్తాగా పార్ట్ టైమ్ ఉద్యోగం చేశాడు.

తరువాత సురేష్ అనే ఒక స్నేహితుడి సలహాతో ఫిల్మ్ నగర్ కు దగ్గరగా ఉంటుందనే ఉద్దేశ్యంతో 2007 లో యూసఫ్ గూడా కి మారాడు. అక్కడ కొద్ది రోజులు డామీస్ పిజ్జా రెస్టారెంట్ లో  పనిచేశాడు. ముహూర్తం అనే సినిమాలో పాట రాసే అవకాశం వచ్చింది. కానీ టైటిల్స్ లో అతని పేరు లేదు. కొంతకాలం ఘోస్టు రైటరుగా పని చేశాడు. ఇలాగైతే గుర్తింపు రాదనే ఉద్దేశ్యంతో బాబాయి సలహాతో అపోలో ఆస్పత్రిలో బీ పాజిటివ్ అనే మ్యాగజీన్ కి మార్కెటింగ్ ఎక్జిక్యూటివ్ గా చేరాడు. అక్కడ ఆగస్టు 2008 నుంచి 2010, ఆగస్టు వరకు పనిచేశాడు.

## సినీ ప్రయాణం
కాశీ అనే సహాయ దర్శకుడి సహాయంతో దర్శకుడు సుకుమార్ దగ్గర పనిచేసే తోట శ్రీనివాస్ అనే రచయిత మరియు సహాయార్శకుడితో పరిచయం కలిగింది అతని ప్రోత్సాహంతో సుకుమార్ కి  తన పాటల గురించి తెలిసే అవకాశం లభించింది అలా అతనికి సుకుమార్ సినిమా 100% లవ్ సినిమాలో గీత రచయితగా *అహో బాలు*, *దటీజ్ మహాలక్ష్మి*, *ఏ స్క్వేర్ బీ స్క్వేర్* మూడు పాటలు రాసే అవకాశం దక్కింది. తరువాత సెగ, జులాయి, బాడీగార్డ్ లాంటి సినిమాలతో పేరు తెచ్చుకున్నాడు.
100% లవ్ సినిమాలో అతను రాసిన పాటలకు, సెగ సినిమాలో *వర్షం ముందుగా మబ్బుల ఘర్షణ* అనే పాటలకు మంచి ప్రశంసలు లభించాయి. తాను ప్రత్యేకంగా పాటలు రాసుకోవడానికి కూర్చోననీ తను నడుస్తున్నపుడో, ఇతరులతో కలిసి ప్రయాణిస్తున్నప్పుడో అకస్మాత్తుగా మనసులోకి వస్తే తన ఫోనులో రికార్డు చేస్తుంటాననీ సినీ గోయెర్ కి ఒక ఇంటర్వ్యూలో చెప్పాడు.

## డిస్కోగ్రఫీ

## పురస్కారాలు
*అహో బాలు పాటకు వర్థమాన గీత రచయితగా రేడియో మిర్చి అవార్డు  
*ఉత్తమ గీత రచయితగా అరడుగుల బుల్లెట్టు పాటకు ఫిలిం ఫేర్ అవార్డు - 2013 
* ఉత్తమ గీత రచయితగా శతమానంభవతి చిత్రంలో మెల్లగా తెల్లారిందోయ్ పాటకు సాక్షి అవార్డ్ 

సైమా అవార్డులు: ఉత్తమ గీత రచయిత

# 2019: "ఇదే కదా" (*[[మహర్షి (2019 సినిమా)|మహర్షి]])*

## మూలాలు

వర్గం:తెలుగు సినిమా పాటల రచయితలు
ప్రవీణ్ పూడి

**ప్రవీణ్ పూడి** ఒక సినీ ఎడిటర్. ఎడిటర్ గా అతని మొదటి సినిమా ఆకాశ రామన్న. 2011లో వచ్చిన పిల్ల జమీందార్ అతనికి మంచి బ్రేక్ నిచ్చింది. తర్వాత జులాయి, అత్తారింటికి దారేది, సన్నాఫ్ సత్యమూర్తి, మనం, సోగ్గాడే చిన్నినాయనా లాంటి అనేక హిట్ సినిమాలకు ఎడిటర్ గా పనిచేశాడు. ఒక తమిళ సినిమాకు కూడా పనిచేశాడు.

## వ్యక్తిగత వివరాలు
ప్రవీణ్ సూర్యాపేట జిల్లా, హుజూర్ నగర్ లో పుట్టాడు. అతని తండ్రి ఏలూరు నుంచి వచ్చి అక్కడ స్థిరపడ్డాడు. ఆయనకు అక్కడ ఆటో మొబైల్ వర్క్ షాపు ఉండేది. తర్వాత కొద్ది రోజులకు వారి కుటుంబం హైదరాబాదుకు మారింది. హైదరాబాదులో అతని తండ్రి ఒక ప్రైవేటు సంస్థలో పనిచేస్తూ వాహనాలు కొని కొన్ని సినీ సంస్థలకు లీజుకిచ్చేవాడు. కానీ ఆ వ్యాపారం కలిసి రాలేదు. అతని కుటుంబం ఆర్థిక సమస్యల్లో ఇరుక్కుంది. అప్పుడు ఇంటర్మీడియట్ చదువుతున్న ప్రవీణ్ చదువు మధ్యలోనే ఆపేసి 1997 లో ప్రసాద్ ల్యాబ్ లో ఎడిటింగ్ విభాగంలో సహాయకుడిగా చేరాడు. 

ఇతని తమ్ముడు ప్రదీప్ కూడా సినిమా రంగంలోనే ఉన్నాడు. వర్క్ ఫ్లో అనే పేరుతో సినిమాలకు విజువల్ ఎఫెక్ట్స్ ను అందించే సంస్థను ప్రారంభించాడు. మనం, గోపాలా గోపాలా, జనతా గ్యారేజ్ లాంటి సినిమాలకు టైటిల్ ఎఫెక్ట్స్ అందించాడు.

## కెరీర్
ఎడిటర్ కోటగిరి వెంకటేశ్వర రావు దగ్గర అప్రెంటీస్ గా రాజకుమారుడు, సమరసింహా రెడ్డి లాంటి సినిమాలకు పనిచేశాడు. తరువాత మార్తాండ్ కె. వెంకటేష్ దగ్గర కొన్ని రోజులు పనిచేశాడు. డిజిటల్ ఎడిటింగ్ రంగంలో మంచి అభివృద్ధి సాధిస్తుండటంతో అందులో ప్రావీణ్యం సంపాదించి కొద్ది రోజులు ఓ సంస్థలో ఉద్యోగిగా చేరి సినిమాలు, సీరియళ్ళు, కార్పొరేట్ ఫిల్ములు, వాణిజ్య ప్రకటనలు, డాక్యుమెంటరీలను ఎడిట్ చేశాడు. పవన్ కల్యాణ్ జానీ సినిమా కోసం సహాయకులు కావాలను కోరడంతో ఆయన దగ్గర చేరి జానీ సినిమాకు అసిస్టెంట్ ఎడిటర్ గా, గుడుంబా శంకర్, బంగారం, బాలు, అన్నవరం సినిమాలకు అసోసియేట్ ఎడిటర్ గా పనిచేశాడు. తరువాత శ్రీకర్ ప్రసాద్ దగ్గర శిష్యరికం చేశాడు. ఆయనతో కలిసి జల్సా సినిమాకు పనిచేశాడు.

తర్వాత తానే సొంతంగా ఎడిటర్ గా పనిచేయడానికి ప్రయత్నాలు ప్రారంభించాడు. కొద్ది రోజులు ఎదురు చూసిన తర్వాత ఆకాశరామన్న సినిమాతో ఎడిటర్ గా అవకాశం వచ్చింది. కానీ ఆ సినిమా విడుదల ఆలస్యమైంది. ఎడిటర్ గా ప్రయత్నాలు కొనసాగిస్తూనే శ్రీకర్ ప్రసాద్ తో కలిసి ఖలేజా, ఇష్క్ సినిమాలకు కూడా పనిచేశాడు. తర్వాత గాయం-2, కథ స్క్రీన్ ప్లే దర్శకత్వం అప్పల్రాజు సినిమాలకు ఎడిటర్ గా పనిచేశాడు. 2011లో వచ్చిన పిల్ల జమీందార్ అతనికి మంచి పేరు తెచ్చింది. జులాయి సినిమాకి కూడా ఎడిటర్ గా మంచి పేరు వచ్చింది.

## సినిమాలు

* ఆకాశ రామన్న
* గాయం-2
* కథ, స్క్రీన్‌ప్లే, దర్శకత్వం, అప్పల్రాజు
* పిల్లజమీందార్ (2011)
* జులాయి
* సన్నాఫ్ సత్యమూర్తి
* కాళిచరణ్ (2013)
* బూచమ్మ బూచోడు (2014)
* అత్తారింటికి దారేది
* మనం
* మజ్ను
* సోగ్గాడే చిన్నినాయనా
*వినవయ్యా రామయ్యా (2015)
* భమ్ బోలేనాథ్ (2015)
* చిత్రాంగద (2017)
* దేవదాస్ (2018)
*కర్త కర్మ క్రియ (2018)
* వెంకీ మామ (2019)
* ఒరేయ్ బుజ్జిగా (2020)
* వకీల్‌ సాబ్ (2021)
*అశ్మీ (2021)
*నేను లేని నా ప్రేమకథ (2021)
*మను చరిత్ర (2021)
* కమిట్‌మెంట్ (2022)
* టాప్ గేర్ (2022)
* హంట్ (2023)
* రామబాణం (2023)
* ది స్టోరి ఆఫ్ ఏ బ్యూటిఫుల్ గర్ల్ (2023) 
* ఎక్స్‌ట్రా ఆర్డినరీ మ్యాన్ (2023)
* సిద్ధార్థ్ రాయ్ (2024)
* మనమే (2024)

## పురస్కారాలు
# నంది పురస్కారం - 2013 నంది పురస్కారాలు: ఉత్తమ ఎడిటర్ (కాళిచరణ్)

## మూలాలు

వర్గం:తెలుగు సినిమా ఎడిటర్లు
శ్రీముఖి

**శ్రీముఖి** ఒక ప్రముఖ టీవీ వ్యాఖ్యాత, నటి. అదుర్స్ అనే కార్యక్రమంతో వ్యాఖ్యాతగా ప్రవేశించింది. 2012 లో అల్లు అర్జున్ హీరోగా త్రివిక్రమ్ శ్రీనివాస్ దర్శకత్వంలో వచ్చిన జులాయి సినిమాతో వెండితెరపై ప్రవేశించింది. ప్రేమ ఇష్క్ కాదల్ సినిమాతో కథానాయిక అయ్యింది.

## వ్యక్తిగతం
శ్రీముఖి స్వస్థలం నిజామాబాద్. తండ్రి రాం కిషన్ ప్రభుత్వ డిగ్రీ కళాశాలలో అడ్మినిస్ట్రేటివ్ అధికారి. తల్లి లత బ్యూటీషియన్. ఈమెకు శుశ్రుత్ అనే తమ్ముడున్నాడు. పదో తరగతి, ఇంటర్మీడియట్ లో తొంభై శాతానికిపైగా మార్కులు తెచ్చుకుంది. వైద్యవిద్య నభ్యసించాలనుకున్నది. బి. డి. ఎస్ లో సీటు కూడా సంపాదించింది. కానీ మధ్యలో టీవీ వ్యాఖ్యాతగా అవకాశం రావడంతో చదువు మధ్యలోనే ఆపేసింది.

## కెరీర్
శ్రీముఖి సినిమాల్లోకి ప్రవేశించక మునుపు అదుర్స్, సూపర్ సింగర్ 9 అనే కార్యక్రమాలకు వ్యాఖ్యాతగా వ్యవహరించి పలువురు అభిమానుల్ని సంపాదించుకుంది. తర్వాత 2012 లో త్రివిక్రం శ్రీనివాస్ దర్శకత్వంలో అల్లు అర్జున్ హీరోగా వచ్చిన జులాయి సినిమాలో అల్లు అర్జున్ చెల్లెలు రాజీ పాత్రతో సినిమా రంగంలోకి ప్రవేశించింది. తర్వాత పవన్ సాదినేని దర్శకత్వంలో వచ్చిన ప్రేమ ఇష్క్ కాదల్ అనే సినిమాలో కథానాయికగా నటించింది. నేను శైలజ సినిమాలో హీరో రామ్ కు సోదరిగా నటించింది. శేఖర్ కమ్ముల సినిమా లైఫ్ ఈజ్ బ్యూటీఫుల్ సినిమాలో ఒక చిన్న పాత్రలో నటించింది. ధనలక్ష్మి తలుపు తడితే సినిమాలో, నారా రోహిత్ సినిమా సావిత్రి సినిమాల్లో కథానాయికగా నటించింది. తెలుగులోనే కాకుండా తమిళంలో *ఎట్టుతిక్కుం మధయానై*, కన్నడంలో చంద్రిక అనే సినిమాల్లో నటించింది. నానీ హీరోగా ఇంద్రగంటి మోహనకృష్ణ దర్శకత్వంలో వచ్చిన జెంటిల్‌మేన్ సినిమాలో కూడా ఓ పాత్రలో నటించింది.

రానా దగ్గుబాటి, ఆలీతో కలిసి దుబాయ్ లో జరిగిన సైమా అవార్డ్స్ కార్యక్రమాన్ని నిర్వహించింది. ఈటీవీ ప్లస్ లో ప్రసారమవుతున్న పటాస్, మా టీవీ లో ప్రసారమవుతున్న భలే చాంస్ లే రెండో దశ కార్యక్రమాలకు వ్యాఖ్యాతగా వ్యవహరిస్తుంది.

## సినిమాలు

## మూలాలు

వర్గం:టెలివిజన్ వ్యాఖ్యాతలు
వర్గం:తెలుగు సినిమా నటీమణులు
వర్గం:1993 జననాలు
వర్గం:బిగ్ బాస్ (తెలుగు టీవీ సిరీస్) పోటీదారులు
నీలిమ తిరుమలశెట్టి

**నీలిమా తిరుమలశెట్టి**  (జననం  31 డిసెంబరు 1975) భారతీయ సినిమా, టెలివిజన్ నిర్మాత. ఆమె సంఘమిత్ర ఆర్ట్స్  క్రియేటివ్ ప్రొడక్షన్ హౌస్ వ్యవస్థాపకురాలు. తెలుగు సినిమా పరిశ్రమలో నిర్మాతలుగా ఉన్న కొద్దిమంది మహిళలలొ ఆమె ఒకరు.

### చిత్రాలు

## మూలాలు

## ఇతర లింకులు
* 

వర్గం:జీవిస్తున్న ప్రజలు
వర్గం:1975 జననాలు
వర్గం:తెలుగు సినిమా నిర్మాతలు
వర్గం:Indian women television producers
వర్గం:ఆంధ్రప్రదేశ్ మహిళా సినిమా నిర్మాతలు
అరెరె

**అరెరె** తెలుగు చలన చిత్రం. దీనికి శశి కిరణ్ తిక్క కథ, దర్శకత్వం వహించాడు. ఈ చిత్రం నీలిమ తిరుమలశెట్టి చే సంఘమిత్ర ఆర్ట్స్ బ్యానర్ క్రింద నిర్మించబడింది. ఈ చిత్రానికి అభిజీత్ దుద్దల, ఆనిషా అంబ్రోస్లు కథానాయకుడు, కథానాయకురాలు. ఈ చిత్రానికి మైకేల్ఈ జే మేయర్ సంగీతాన్ని అందించారు. ఈ చిత్రానికి ఫోటోగ్రఫీ దర్శకునిగా సురేష్ పి భార్గవ్ పనిచేసాడు.

## మూలాలు

వర్గం:Film scores by Mickey J Meyer
ఆనిషా అంబ్రోస్

**అనిషా అంబ్రోస్** భారతీయ సినిమా నటి, మోడల్. ఆమె తెలుగు, కన్నడ, మలయాళ సినిమాలలో కథానాయకిగా నటిస్తుంది. ఈమె ఆంధ్ర ప్రదేశ్ లోని విశాఖపట్నం నకు చెందినవారు. 2013లో నీలిమ తిరుమలశెట్టి దర్శకత్వంలోని తెలుగు చిత్రం అలియాస్ జానకిలో నటించడం ద్వారా చిత్రసీమలో అడుగుపెట్టింది.
## ప్రారంభ జీవితం
ఆమె తల్లిదండ్రులు విశాఖపట్నం నకు చెందినవారు. ఆమె ఒడిషాలో పెరిగింది. ఆమె కుటుంబం ఒడిషా, ఆంధ్రప్రదేశ్ లలో అనేక పాఠశాలను నడిపారు. ఆమె కళాశాల విద్యను విశాఖపట్నంలోని సెయింట్ జోసెఫ్ కళాశాలలో పూర్తిచేసింది. తరువాత ఎం.బి.ఎను గీతం స్కూల్ ఆఫ్ ఇంటర్నేషనల్ బిజినెస్ లో పూర్తిచేసింది.

ఆమె ఫేస్‌బుక్ లోని "ఫ్రెండ్స్ ఫోటోగ్రఫీ" పేజీలో మోడలింగ్ చేసింది. ఆమె చిత్రాలను నిర్మాత అయిన నీలిమ తిరుమలశెట్టి చూసి ఆమెకు సినిమాలలో నటించే అవకాశం కల్పించింది.

'అలియాస్ జానకీ' సినిమాతో టాలీవుడ్ ఎంట్రీ ఇచ్చిన ఆమె గురించి కొద్ది మందికి మాత్రమే తెలుసు. అయితే ఆ తరువాత ఆమె పవన్ దృష్టిలో పడటం 'సర్దార్ గబ్బర్ సింగ్' సినిమాకు హీరోయిన్ గా ఎంపిక కాబడింది. కానీ తరువాత ఈమెను తొలగించారు.

## నటించిన చిత్రాలు

## మూలాలు

వర్గం:జనన సంవత్సరం తప్పిపోయినవి
వర్గం:జీవిస్తున్న ప్రజలు
వర్గం:తెలుగు సినిమా నటీమణులు
వర్గం:కన్నడ సినిమా నటీమణులు
వర్గం:మలయాళ సినిమా నటీమణులు
వర్గం:విశాఖపట్నం జిల్లా సినిమా నటీమణులు
అభిజీత్ దుద్దల

**అభిజీత్ దుద్దల** (జననం 1988 అక్టోబరు 11) భారతీయ సినిమా నటుడు. ఆయన 2012 లో శేఖర్ కమ్ముల దర్శకత్వంలో విడుదలైన లైఫ్ ఈజ్ బ్యూటీఫుల్ చిత్రంలో "శ్రీను" పాత్రలో ప్రధాన పాత్ర పోషించి తెలుగు సినిమాలో ప్రవేశించాడు. 

అభిజీత్ 2025లో బిగ్ బాస్ అగ్నిపరీక్ష న్యాయనిర్ణేతగా వ్యవహరించాడు.

## ప్రారంభ జీవితం
ఆయన మన్‌మోహన్ దుద్దల, లక్ష్మీ ప్రసన్న దుద్దల లకు 1988 అక్టోబరు 11 లో జన్మిచాడు. వారి పూర్వీకులు హైదరాబాదుకు చార్మినారు నిర్మాణంలో పనిచేయుటకు వలస వచ్చారు. ఆయన ముత్తాత నిర్మాణపనివాడు. ఆయన కుటుంబం అప్పటి నుండి నిర్మాణ పనులు, కాంట్రాక్ట్ పనులు చేసేది.

తెలంగాణ రాష్ట్రంలోని ఆదిలాబాదు జిల్లాకు చెందిన కాడెం ప్రాజెక్టు ఆయన తాత దుద్దల నరసయ్య చే నిర్మించబడింది.

అభిజీత్ యొక్క కిండర్ గార్టెన్ విద్య చైతన్య విద్యాలయలో ప్రారంభమైనది. ఆయన ప్రాథమిక, ఉన్నత విద్యను చిత్తూరు జిల్లాకు చెందిన మదనపల్లెలో జిడ్డు కృష్ణమూర్తి చే స్థాపించబడిన ఋషి వాలీ స్కూల్ లో జరిగింది. ఆయన హైదరాబాదు లోని జవహర్ లాల్ టెక్నలాజికల్ విశ్వవిద్యాలయం నుండి ఆరోనాటికల్స్ లో గ్రాడ్యుయేషన్ పూర్తిచేసాడు.

కళాశాలలోని చివరి సంవత్సరంలో ప్రముఖ దర్శకుడు శేఖర్ కమ్ముల యొక్క అసిస్టెంట్ డైరక్టర్ ఆయన యొక్క ప్రొఫైల్ ను సోషన్ నెట్‌వర్క్ లో చూసి ఆయనను "లైఫ్ ఈజ్ బ్యూటీఫుల్" చిత్రానికి ఆడిషన్ కొరకు పిలిచాడు. ఆయన ఆ చిత్రంలో అమల అక్కినేని యొక్క కుమారునిగా ప్రధాన పాత్రలో నటించాడు.

## జీవితం
ఆయన శేఖర్ కమ్ముల దర్శకత్వం లోని తెలుగు చిత్రం "లైఫ్ ఈజ్ బ్యూటీఫుల్" ద్వారా తెరంగేట్రం చేసాడు. ఆ చిత్రం ప్రపంచవ్యాప్తంగా విడుదలై 22 కోట్ల రూపాయల వసూళ్ళను మొదటి వారంలో చేసి బాక్సాఫీస్ హిట్ గా ప్రకటించబడింది. ఈ చిత్రానికి శేఖర్ కమ్ముల యొక్క పూర్వపు చిత్రం అయిన హ్యాపీ డేస్ చిత్రంలో అనేక పోలికలు వచ్చాయి. ఆయన రెండవ చిత్రం అరెరె  ఈ చిత్రానికి శశి కిరణ్ తిక్క దర్శకత్వం వహించాడు. దీనికి నీలిమ తిరుమలశెట్టి సంఘమిత్ర ఆర్ట్స్ బ్యానర్ పై నిర్మించింది.ప్రస్తుతం బిగ్ బాస్ 4 లో కండెండర్ గా విజయం సాధించారు.

## సినిమాలు

## మూలాలు

## ఇతర లింకులు
* 
* Official Facebook Fan Page  
* Amigos Creations 

వర్గం:1988 జననాలు
వర్గం:జీవిస్తున్న ప్రజలు
వర్గం:తెలుగు సినిమా నటులు
వర్గం:బిగ్ బాస్ (తెలుగు టీవీ సిరీస్) పోటీదారులు
వర్గం:రిషి వ్యాలీ పాఠశాల పూర్వ విద్యార్థులు
విదేశీ సినిమా

విదేశాలలో నిర్మించబడిన చలన చిత్రాలే కాక భారతీయ భాషలు కాని ఇతర భాషలలో నిర్మించబడిన సినిమాలను **విదేశీ సినిమా** లేదా **ప్రపంచ సినిమా**గా పరిగణించవచ్చు. 
## సినిమాలు
ప్రపంచ సినిమాలలో ప్రజాదరణ పొందిన చలన చిత్రాల పాక్షిక జాబితా:
# వన్ ఫ్ల్యూ ఓవర్ ద కుకూస్ నెస్ట్
# ది ఈవిల్ డెడ్ (1981)
# బ్రెజిల్ (1985)
# ఫ్లిప్పర్ (1996)
# ది మమ్మీ (1999)
# ఆర్టిఫిషియల్ ఇంటెలిజెన్స్ (2001)
# హ్యారీ పాటర్ అండ్ ది ఫిలోసోపర్స్ స్టోన్ (2001)
# ఈక్విలిబ్రియమ్ (2002)
# హ్యారీ పాటర్ అండ్ ది ఛాంబర్ అఫ్ సీక్రెట్స్ (2002)
# ఓల్డ్ బాయ్ (2003)
# ది గ్రడ్జ్ (2004)
# బిఫోర్‌ సన్‌సెట్‌ (2004)
# హోటల్ రువాండా (2004)
# హ్యారీ పాటర్ అండ్ ది ప్రిజనర్ అఫ్ అజకబాన్ (2004)
# ఎ లాట్ లైక్ లవ్ (2005)
# హ్యారీ పాటర్ అండ్ ది గొబ్లేట్ అఫ్ ఫైర్ (2005)
# కోచ్ కార్టర్ (2005)
# చిల్డ్రన్ ఆఫ్ మెన్ (2006)
# ది ఫాస్ట్ అండ్ ది ఫ్యూరియస్: టోక్యో డ్రిఫ్ట్ (2006)
# ది బోర్న్ అల్టిమేటం (2007)
# నాక్డ్ అప్ (2007)
# హ్యారీ పాటర్ అండ్ ది ఆర్డర్ అఫ్ ది ఫీనిక్స్ (2007)
# ద బాయ్ ఇన్ ద స్ట్రిప్డ్ పైజమాస్ (2008)
# నెవర్ బ్యాక్ డౌన్ (2008)
#వాల్-ఈ (2008)
# వాచ్‌మెన్ (2009)
# హ్యారీ పాటర్ అండ్ ది హాఫ్-బ్లడ్ ప్రిన్స్ (2009)
# హ్యారీ పాటర్ అండ్‌ ద డెత్‌లీ హాలోస్‌ (2010/2011)
# అవెంజర్స్ (2012)
# లైఫ్ అఫ్ పై (2012)
# వైట్ హౌస్ డౌన్ (2013)
# పైరేట్స్ ఆఫ్ ది కరీబియన్
# అక్టోబర్ స్కై (1999)
# డెడ్ పోయెట్స్ సోసైటి (1989)
# స్లాకర్ (సినిమా) (1991)
# సిటిజన్ కేన్ (1941)
# 12 యాంగ్రీ మెన్ (1957)
# సెల్మా (సినిమా)
# బ్రీఫ్ ఎన్‌కౌంటర్ (సినిమా)
# అవెంజర్స్: ఇన్ఫినిటి వార్
# సెవెన్
# గుడ్ ఫెల్లాస్ (1990)
# హర్ (2013)
# ఫారెస్ట్ గంప్ (1994)

## నటీనటులు
# అలీ లార్టర్
# ఒర్లాండో బ్లూమ్
# షియా లాబ్యూఫ్
# సియరా

## మూలాలు
కొలకలూరు రామశేషశర్మ

**కొలకలూరు రామశేషశర్మ**,  సుప్రసిద్ధ రంగస్థల నటులు.

## జననం
వీరు 1948లో గుంటూరు జిల్లా తెనాలి తాలూకా కొలకలూరు లో జన్మించారు.

## రంగస్థల ప్రస్థానం
చిన్నవయసులోనే దొంగవీరుడు నాటకంలో మురళి పాత్రతో రంగప్రవేశం చేశారు. కళాశాల విధ్యను ముగించుకొని పూర్తిస్థాయిలో నాటకరంగానికి వచ్చారు.

1983లో కొలకలూరు లో 'శివశేషసాయి నాట్యమండలి' స్థాపించి అనేక పౌరాణిక నాటకాలు వేవారు.

వల్లూరి వెంకట్రామయ్య చౌదరి దగ్గర మాయల ఫకీరు పాత్రను నేర్చుకుని అనేక చోట్ల ఏకపాత్రాభినయం చేశారు. ప్రస్తుతం కొలకలూరు లో వైధ్య వృత్తి చేసుకుంటూ వీలున్నప్పుడు నాటకాలలో పాల్గొంటున్నారు.

### నటించిన నాటకాలు
* దొంగవీరుడు (మురళి)
* రైతుబిడ్డ
* చిల్లరకొట్టు చిట్టెమ్మ
* నటనాలయం
* ఎవరుదొంగ
* నటన
* సమాధికట్టిస్తాం చందాలివ్వండి
* మోహినీ భస్మాసుర (భస్మాసుర)
* సత్యహరిశ్చంద్ర (విశ్వామిత్రుడు, కాలకౌశికుడు)
* మహర్షి-యోహాన్ (ఫిలిప్ రాజు, మహామంత్రి)

## మూలాలు
* కొలకలూరు రామశేషశర్మ, నూరేళ్ల తెనాలి రంగస్థలి, నేతి పరమేశ్వశర్మ, పుట. 227.

వర్గం:తెలుగు రంగస్థల కళాకారులు
వర్గం:తెలుగు రంగస్థల నటులు
వర్గం:1948 జననాలు
వర్గం:మూలాల అందజేత ప్రాజెక్టు
వర్గం:గుంటూరు జిల్లా రంగస్థల నటులు
కీసర (అయోమయనివృత్తి)

వికీపీడియాలో కీసర అనే పేరుతో కింది పేజీలున్నాయి. 

## తెలంగాణ

* కీసర (కీసర మండలం) - మేడ్చల్ జిల్లాకు చెందిన మండలం

## ఆంధ్రప్రదేశ్

* కీసర (కంచికచర్ల) - కృష్ణా జిల్లా,కంచికచర్ల మండలానికి చెందిన గ్రామం
అలారం క్లాక్

**అలారం క్లాక్** (**alarm clock**, **alarm** - **అలారం**) అనేది పేర్కొన్న సమయంలో వ్యక్తి లేదా వ్యక్తుల బృందాన్ని అప్రమత్తం చేసేందుకు రూపొందించిన ఒక గడియారం. ఈ గడియారాల యొక్క ప్రాథమిక ఉదేశం ప్రజలను నిద్ర నుండి మేల్కొల్పడం. ఆధునిక వ్యవస్థలో వీటిని రిమైండర్ గా కూడా వాడుతున్నారు. నోటిఫికేషన్ కొరకు చాలావరకు గడియారాలు ధ్వనిని, కొన్ని కాంతి లేదా ప్రకంపనలను ఉపయోగిస్తాయి. ధ్వని లేదా కాంతిని ఆపివేయడానికి, గడియారంలోని ఒక బటన్ లేదా హ్యాండిల్ నొక్కాలి. చాలా గడియారాల్లో తగినంత సేపు పట్టించుకోకుండా విడిచిపెట్టినట్లయితే, అలారం స్వయంచాలికగా ఆగిపోతుంది.

## అనలాగ్ అలారం గడియారాలు
ఎనలాగ్ అలారం గడియారాలలు 1500 వ సంవత్సరం నుండివున్నాయి, అయితే అవి పేటంటు చేయబడలేదు. ఇవి 19 వ శతాబ్దం చివరి వరకు విస్తృతంగా ఉపయోగించబడ్డాయి.సాంప్రదాయ యాంత్రిక అలారం గడియారాలు ఒకటి లేదా రెండు గంటలను కలిగి ఉంటాయి, ఇవి మెయిన్‌స్ప్రింగ్ ద్వారా మోగుతాయి, ఇవి రెండు గంటల మధ్య లేదా ఒకే గంట లోపలి వైపుల మధ్య ఒక సుత్తిని వేగంగా ముందుకు వెనుకకు తరలించడానికి గేర్‌కు శక్తినిస్తాయి ఆ సుత్తి గంటలను కొడుతుంది.కొన్ని నమూనాల్లో, గడియారం యొక్క వెనుక భాగంలో మెటల్ కవర్ కూడా గంట వలె పనిచేస్తుంది. ఎలక్ట్రానికల్ ఆపరేటెడ్ బెల్-స్టైల్ అలారం క్లాక్ లో, ఒక విద్యుదయస్కాంత వలయం ద్వారా గంట మోగుతుంది.బరువు లేదా స్ప్రింగ్ కిందకు పరిగెత్తే వరకు అలారం మోగవచ్చు, లేదా ఆపటాని మీట ఉండవచ్చు.
## డిజిటల్ అలారం గడియారాలు
డిజిటల్ అలారం గడియారాలు గంటలే కాకుండా ఇతర శబ్దాలు చేయగలవు. విద్యుత్తు (బ్యాటరీ) తో నడిచే ఈ అలారం గడియారాలు మేల్కొలపడానికి పెద్దగా ద్వని చేస్తాయి లేదా వినిపిస్తాయి, ఇప్పుడు మార్కెటులో ఉన్న చాలా రకాలు అయిన డిజిటల్ అలారం గడియారాలు శబ్దాలు మాట్లాడగలవు, నవ్వగలవు, పాడగలవు, మనం రికార్దు చేసిపెట్టుకున్న సంగీతం అలారంగా వినిపించ గలవు. 
## చరిత్ర
మానవులు కొన్ని వేల సంవత్సరాలుగా సమయానికి మేల్కొవటానికి మార్గాలను వెతుకుతున్న ఆధారాలు ఉన్నాయి. 725 సంవత్సరానికి చెందిన, యి జింగ్ యొక్క అలారం గడియారం ప్రపంచంలోని మొట్టమొదటి రికార్డ్ పరికరాలలో ఒకటి. క్రీస్తుపూర్వం 4 వ శతాబ్దంలో ప్లేటో తాను మేల్కొనేటందుకు నీటి గడియారంతో ఉపయోగించేవాడు.ఇంటి కొరకు యాంత్రిక గడియారాలు 13 వ శతాబ్దం మొదట్లోనే తయారు చేయబడి ఉండవచ్చు.1787 లో అమెరికాకు చెందిన లెవీ హట్చిన్స్ వ్యక్తిగత అలారం ( మెకానికల్ అలారం ) పరికరాన్ని కనుగొన్నాడు కానీ తన ఆవిష్కరణకు పేటెంట్ ఇవ్వలేదు. అర్ధ శతాబ్దం తరువాత, ఫ్రెంచ్ వ్యక్తి ఆంటోయిన్ రెడియర్ 1847 లో సర్దుబాటు చేయగల అలారం గడియారాన్ని పేటెంట్ చేసిన మొదటి వ్యక్తి అయ్యాడు. సర్దుబాటు చేయగల ఈ అలారం గడియారం మేల్కొనే సమయాన్ని ఎంపిక చేయడానికి వినియోగదారుని అనుమతించింది. అలా అనేక ఆసక్తికరమైన అలారం గడియారాలు సంవత్సరాలుగా తయారు చేయబడ్డాయి.

## మూలాలు

వర్గం:అలారములు
వర్గం:గడియారాలు
వర్గం:నిద్ర
కరీనా కపూర్ సినిమాల జాబితా

alt=A picture of Kareena Kapoor, looking away from the camera.|thumb|2015 భజరంగీ భాయీజాన్ సినిమా
 ఫంక్షన్ లో కరీనా
**[[కరీనా కపూర్]], **ప్రముఖ** **భారతీయ నటి. దాదాపు 50 బాలీవుడ్  చిత్రాల్లో నటించారు ఆమె.** **2000లో అభిషేక్ బచ్చన్ సరసన రెఫ్యూజీ  సినిమాతో తెరంగేట్రం చేశారు కరీనా. ఆ సినిమాలోని నటనకు గానూ  ఫిలింఫేర్ ఉత్తమ నటి డెబ్యూ పురస్కారం అందుకున్నారు. ఆ తరువాతి ఏడాది ఆమె 5 సినిమాల్లో నటించారు. ముఝే కుచ్ కెహనా హై, అజ్నబీ, కభీ ఖుషీ కభీ గం వంటి సినిమాల్లో నటించారు కరీనా. కభీ  ఖుషీ కభీ గం సినిమా ఆ సంవత్సరానికిగానూ అతి ఎక్కువ వసూళ్ళు సాధించిన చిత్రంగా నిలిచింది. ఈ సినిమా విజయం ఆమెను బాలీవుడ్ లో టాప్ హీరోయిన్ గా నిలబెట్టింది. ఆ తరువాత ఆమె నటించిన ముఝ్సే దోస్తీ కరోగీ (2002), మై ప్రేంకీ దీవానీ హూ (2003) వంటి సినిమాలు పెద్దగా ఆడలేదు.

2004లో చమేలీ సినిమాలో వేశ్య పాత్రలో ఆమె నటనకు ప్రేక్షకుల, విమర్శకుల ప్రశంసలు లభించాయి. ఈ సినిమా ఆమె కెరీర్ లో టర్నింగ్ పాయింట్ గా మారింది. ఈ చిత్రానికి ఫిలింఫేర్ ప్రత్యేక పెర్ఫార్మెన్స్ పురస్కారం అందుకున్నారు కరీనా. అదే ఏడాది గోవింద్ నిహలానీ దర్శకత్వంలో దేవ్ సినిమాలో నటించారు ఆమె. 2002 గుజరాత్ అల్లర్ల నేపథ్యంలో తీసిన ఈ సినిమాలో ఒక ముస్లిం పాత్రలో కనిపించారు కరీనా. రెండేళ్ళ తరువాత ఓంకారా (2006) సినిమాలో నటించారు ఆమె. ఈ సినిమా విలియం షేక్స్ పియర్ రాసిన ఒథెల్లో నవల ఆధారంగా తీశారు. ఇందులో డెస్డెమోనా పాత్రలో కనిపించారు కరీనా. విశాల్ భరద్వాజ్ దర్శకత్వం వహించిన ఈ చిత్రం మంచి విజయం సాధించింది. ఈ సినిమాలోని నటనకు కరీనా రెండు ఫిలింఫేర్ విమర్శకుల ఉత్తమ నటి పురస్కారాలు అందుకున్నారు. 2007లో షాహిద్ కపూర్ సరసన జబ్ వియ్ మెట్ సినిమాలో సిక్కు అమ్మాయిగా నటించారు ఆమె. ఈ సినిమా  పెద్ద హిట్  అయింది.  ఈ  సినిమాలోని  నటనకు  కూడా కరీనా ఫిలింఫేర్ ఉత్తమ నటి పురస్కారం అందుకున్నారు.

;2001
* సత్యాగ్రహ
*కభీ ఖుషీ కభీ గమ్
*ఉడ్తా పంజాబ్
*జానే జాన్
*క్రూ
* చుప్ చుప్ కే
## మూలాలు

వర్గం:సినిమా జాబితాలు
వర్గం:జాబితాలు
పార్శీ వెంకటేశ్వర్లు

**పార్శీ వెంకటేశ్వర్లు** ప్రముఖ కవి, తత్వవేత్త. ఆయన  ప్రముఖ తత్వవేత్త జిడ్డు కృష్ణమూర్తి ఆలోచనా విధానంతో భావ కవిత్వమే బాసటగా, సాహితీ వ్యాసంగమే లక్ష్యంగా ముందుకుసాగిన ప్రముఖ కవి.
## జీవిత విశేషాలు
ఆయన స్టేషన్‌ ఘన్‌పూర్‌ సమీపంలోని శివునిపల్లి గ్రామంలో పార్శీ రామయ్య, గోదాదేవి దంపతులకు 1936 జూలై 10న జన్మించారు. బాల్యం నుంచీ వెంకటేశ్వర్లులో పరోపకార గుణం మెండుగా ఉండేది. ఎవరైనా సాయం కోసం వస్తే లేదనకుండా సహాయం చేసేవారు. తరువాత ఆయన ప్రముఖ తత్వవేత్త జిడ్డు కృష్ణమూర్తి ఆలోచనలకు ప్రభావితులైనారు. కృష్ణమూర్తి వద్ద కొంతకాలం శిష్యునిగా ఉన్నారు. తరువాత హిందీ చలన చిత్ర దర్శకుడైన మహేష్‌భట్ తో పరిచయం ఏర్పడింది. ఆ సమయంలోనే ప్రముఖ కవి వీ.ఆర్‌.విద్యార్థి, ఆచార్య కోవెల సుప్రసన్నాచార్య, వేలూరి సదాశివరావు, బీ.సీ.రామమూర్తి, పీ.ఎల్‌.కాంతారావులతో పరిచయం ఏర్పడింది. గొప్పవారితో స్నేహంతో ఆయన జీవన శైలి, జీవిత లక్ష్యాలు మారాయి. ఆ ప్రభ్యావంతో  తన స్వగృహంలో మేధావులు, సామాజికవేత్తలతో ఆయన తాత్విక చర్చలు నిర్వహించేవారు.

1985 సంవత్సరంలో కొంతమంది మిత్రులతో కలసి ‘సాహితీ సుధ’ అనే సాహిత్య సంస్థను  స్థాపించారు. దానికి వ్యవస్థాపక అధ్యక్షుడిగా వ్యవహరించారు. ఆయన నిర్వహించే సాహితీ చర్చాగోష్టులకు కాళోజీ రామేశ్వర్‌రావు, కాళోజీ నారాయణరావు, అనుముల కృష్ణమూర్తి, పొట్లపల్లి రామారావు తదితర సుప్రసిద్ధ సాహితీవేత్తలు హాజరయ్యేవారు. ఆయన ‘కవితా మయూరి’, ‘శబ్దం–నిశ్శబ్దం’ పేరిట కవితా సంపుటాలను వెలువరించారు. ‘నెలవంక’ అనే సాహితీ మాసపత్రికను ప్రచురించేవారు. సాహితీసుధ, సాహిత్య వికాస వేదిక ను స్థాపించి ఎందరో వర్థమాన కవులకు ఊతం ఇచ్చిన సాహితీ పోషకులు ఆయన. నెలవంక అనే సాహిత్య మాస పత్రికను శ్రీ నెల్లుట్ల రాధా కిషన్ రావు గారి సంపాదకత్వం లో ప్రారంభించి ఎందరో నవ యువ కవుల రచనలను అచ్చులో వేసి వెన్నుతట్టిన సాహిత్యకారుడాయన.

## పురస్కారాలు, గౌరవాలు
* పాలకుర్తి సోమనాథ కళాపీఠం వారు ‘తత్వదర్శి’ బిరుదుతో  గౌరవించారు.  
* మడికొండ పురజనులు వైశ్యరత్న బిరుదుతో సత్కరించారు.  
* వరంగల్‌ జిల్లా యంత్రాంగం ఉత్తమ సాహితీవేత్తగా సత్కరించింది.  
* 2012 సంవత్సరంలో అప్పటి కలెక్టర్‌ కిషన్‌ చేతులమీదుగా తెలుగుభాషా దినోత్సవం సందర్భంగా ఈ అవార్డును అందుకున్నారు. 
## వ్యక్తిగత జీవితం
ఆయనకు భార్య ఉమాదేవి, కుమారులు నవీన్, కమల్, కుమార్తెలు రమ,ప్రణతి ఉన్నారు. ఆయన ఆగస్టు 23, 2016 న మరణించారు.

## మూలాలు

## ఇతర లింకులు

వర్గం:తెలుగు రచయితలు
వర్గం:1936 జననాలు
వర్గం:వరంగల్ జిల్లా రచయితలు
దేవరపాగ

ఒక పూర్వ వంశానికి చెందిందే ఈ **దేవరపాగ**,
దేవరపాగ గోత్రం ప్రత్యేకతలు:
	1.	అలంపూర్ నుండి పుట్టుక:
దేవరపాగ వంశస్థుల మూలం జోగులాంబ ఆలయ ప్రాంతం, అలంపూర్ వద్ద నుండి ప్రారంభమైందని చెప్పబడింది.
అలంపూర్ ఒక ప్రముఖ పుణ్యక్షేత్రం, అలాగే శక్తి పీఠంగా కూడా ప్రసిద్ధి చెందింది.
	2.	వలసలు:
	•	దేవరపాగ వంశస్థులు అలంపూర్ నుండి వలస వెళ్ళి, తీగలపల్లి, బావయిపల్లి, వెన్నచర్ల, తూడుకుర్తి, మరియు ఇతర గ్రామాల్లో స్థిరపడ్డారు.
	•	ప్రస్తుతం వీరి వంశీకులు నాగర్ కర్నూల్, హైదరాబాద్ మరియు ఇతర ప్రాంతాల్లో స్థిరపడి ఉన్నారు.
	3.	పేరు వివిధత:
	•	ఈ వంశాన్ని దేవరపాగ, దేవరపోగు, దెరపోగు, దేవరపాగు అని పిలుస్తుంటారు.
	•	ప్రాంతాన్ని అనుసరించి పేరులో స్వల్ప మార్పులు కనిపిస్తాయి.

వంశచరిత్రలో విశేషాలు:
	•	గౌరవం:
దేవరపాగ వంశస్థులను గ్రామాల్లో గౌరవంతో పిలుస్తూ, ఆ వంశానికి చెందిన వారిని ప్రత్యేకమైన వ్యక్తిత్వంగా గుర్తించేవారు.
	•	ప్రాచీన సంబంధాలు:
వంశం తెలుగు ప్రాంతాల్లో ప్రాచీన చరిత్రను కలిగి ఉంది.
	•	సాంస్కృతిక ప్రాధాన్యత:
దేవరపాగ వంశస్థులు తమ సంప్రదాయాలు, ఆచారాలను పాటించడంలో ప్రసిద్ధి చెందారు.

ప్రసిద్ధి మరియు ఆధారాలు:
	•	ఈ పేరు మరియు గోత్రం గురించి వికీపీడియా తెలుగు వెర్షన్లో వివరాలు ఉన్నాయని మీరు పేర్కొన్నారు.
	•	ఇది తెలుగు రాష్ట్రాల్లో ప్రత్యేకమైన గౌరవం పొందిన వంశం కావడం విశేషం.

ముఖ్యమైన ఊర్లు:
	1.	తీగలపల్లి
	2.	బావయిపల్లి
	3.	వెన్నచర్ల
	4.	తూడుకుర్తి
	5.	కొల్లాపూర్
	6.	వనపర్తి

ప్రస్తుత విస్తృతి:

ఇప్పటికీ ఈ వంశానికి చెందిన వారు:
	• నాగర్ కర్నూల్ జిల్లా
	•	 హైదరాబాద్
ప్రాంతాల్లో స్థిరపడి ఉన్నారు.

ముగింపు:
దేవరపాగ వంశం తెలంగాణ రాష్ట్రంలో చరిత్రాత్మక, సాంస్కృతిక, మరియు సామాజిక ప్రాధాన్యతను కలిగిన గోత్రంగా ఉంది. ఈ వంశ చరిత్రను మున్ముందు క్రమబద్ధమైన పద్ధతిలో రికార్డ్ చేయడం విలువైన పని.
 Devarapaga
దేవరపాగ వంశకులు పూర్వం 200 సంవత్సర క్రితం అలంపూర్ తాలూకాలో నివసించేవారు. బ్రతుకుదెరువు కోసం కొంతమంది హైదరాబాద్, వనపర్తి, నాగర్ కర్నూల్, కొల్లాపూర్, వరకు వలస వచ్చి బ్రతుకుతున్నారు. ముఖ్యనంగా చెప్పాలంటే 
దేవరపాగ పేరు ఇపుడు చాలా పేర్లుగా పిలుస్తున్నారు. 
దేవరపాగ (హైదరాబాద్, నాగర్ కర్నూల్), దేవరపోగు (కొల్లాపూర్), ధ్యారాపోగా (వనపర్తి), అనికూడా పిలుస్తుంటారు. 1936 లో ముగ్గురు అలంపూర్ నుండి ముగ్గురు మూడు గ్రామాలకు చేరుకున్నారు. తీగలపల్లి (పెద్దవాడు), వెన్నచెర్ల (నడిపివాడు), బావాయిపల్లి (చిన్నవాడు), ఇపుడు ఈ మూడు ఊర్లలలో కలిపి 800 వందల జనాభా ఉంటుంది.
దేవరపాగ వంశానికి చెందిన నేను దేవరపాగ బలమశయ్య రెండవ కుమారుడు దేవరపాగ లక్ష్మయ్య మా తండ్రి. నా పేరు కుర్మయ్య దేవరపాగ

వర్గం:తెగలు
యేలేశ్వరపు శ్రీనివాసులు

**యేలేశ్వరపు శ్రీనివాసులు**  ప్రముఖ నాట్యకారుడు. ఆయన కొంతకాలంగా పొట్టి శ్రీరాములు తెలుగు విశ్వవిద్యాలయం కూచిపూడి సెద్దేంద్ర యోగి కళాపీఠంలో నృత్య అధ్యాపకునిగా పనిచేస్తున్నారు.
## జీవిత విశేషాలు
ఆయన కృష్ణా జిల్లా మొవ్వ మండలం కూచిపూడి గ్రామానికి చెందినవారు. ఆయన తండ్రి యేలేశ్వరపు వేణుగోపాల శర్మ. ఆయనది కళాకారుల కుటుంబం అయినందున తల్లిదండ్రులనుండి నాట్య కళను అభ్యసించడానికి మంచి ప్రోత్సాహం లభించింది. ఆయన నాగార్జున విశ్వవిద్యాలయంలో బి.ఎస్.సి పూర్తి చెసారు. తరువాత కూచిపూడి నాట్యంలో డిప్లొమా పొందారు. యక్షగానం-నాట్యంలో ఎం.ఎ చేసారు.

ఆయన తన ఏడవ యేట నుండి కూచిపూడి నాట్యం నేర్చుకొని ప్రస్తుతం దేశవిదేశాల్లో ఘన కీర్తిని సంపాదించుకున్నారు. యిప్పటికి ఆయన సుమారు 1000 ప్రదర్శనలిచ్చారు. ఆయన తన ఏడవ యేట కూచిపూడికి చెందిన ప్రముఖ నాట్యాచార్యులు వెంపటి చినసత్యం గారి వద్ద శిష్యునిగా చేరి నృత్యకళను అభ్యసించారు. గురువు గారి పర్యవేక్షణలొ అనేక ఏక పాత్ర కేళికలు చేసారు. వేదాంతం సత్యనారాయణ శర్మ వద్ద ఎన్నో స్త్రీ పాత్రలు, వేదాంతం రాధేశ్యాం వద్ద సోలోస్, మహంకాళీ శ్రీరాములు వద్ద ఎంకా ఎన్నో ఉషా పాత్రలలో మెళుకువలను నేర్చుకున్నారు. ఆయన 1984లో కూచిపూడి  బాలాత్రిపుర సుందరి ఆలయంలో సాంప్రదాయ బద్దంగా లీలావతి స్త్రీ పాత్రలో రంగప్రవేశం చేసి, తమ తొలి ప్రదర్శనలోనే అందరి మన్ననలందుకున్నారు. అదే యేడాది ప్రెసిడెంట్ స్కౌట్ క్యాంపులో పాత గోవాలో కూచిపూడి నాట్య ప్రదర్శన ఇచ్చారు. గురువు వెంపటి చినసత్యం మాస్టారు గారి ఆధ్వర్యములో 1994, 1998, 2000 సంవత్సరాలలో ఒక్క అమెరికాలోనే 180కు పైగా ప్రదర్శనలిచ్చారు. 1994 లో కెనడాలో, 2001 లో ఫ్రాన్స్ వంటి ఇతర దేశాలతో పాటు, ఆంధ్ర, తమిళనాడు, కర్ణాటక, మధ్యప్రదేశ్, ఢిల్లీ రాష్ట్రాల్లో కూడా తన ప్రదర్శనలతో ప్రేక్షకులను రంజింప చేసారు. 
## కళా సేవలు
ఆయన  యక్షగాన రూపకాలయిన భామాకలాపంలో సత్యభామ, శ్రీకృష్ణుని పాత్రలు, ఉషాపరిణయంలో ఉషగా, చిత్రలేఖ, అనిరుద్ద, బాణాసురుడు, శివుడిగా, భక్తప్రహ్లాదలో లీలావతి, హిరణ్యకశిపుడు, నరసింహ స్వామిగా, విప్రనారాయణలో మధురవాణిగా, శశిరేఖాపరిణయంలో అభిమన్యుడుగా, పార్వతీ కళ్యాణములో శివుడు, మన్మధుడిగా పాత్రలను పోషించతమే కాకుండా, నృత్యనాటకాలయిన శ్రీనివాస కళ్యాణం లో బ్రహ్మగా, హరవిలాసంలో మన్మధుడు, బ్రహ్మ, నారదుడిగా, క్షీరసాగర మధనంలో ఇంద్రుడు, శివుడిగా, కిరాతార్జునీయంలో శివుడిగా, అర్ధనారీశ్వరంలో శివుడు, బ్రహ్మగా, శాకుంతలంలో కన్వమహర్షిగా, గోపికాకృష్ణలో ఇంద్రుడు, అగ్నిగా, రామాయణంలో జనకరాజు, గౌతముడిగా, నర్తనశాలలో బ్రహ్మ, అర్జునుడిగా, యశోదా కృష్ణలో విష్ణువుగా, గజాననీయంలో శివుడిగా, రుక్మిణీకళ్యాణంలో శిశుపాలుడిగా, మహిషాసుర మర్ధినిలో మహిషాసురినిగా, శ్రీకృష్ణవిజయంలో విష్ణుమూర్తి వంటి పాత్రలకు తన ప్రతిభతో శ్రీనివాసులుగారు జీవం పోసారు. అలాగే శ్రీనివాసులుగారు ఎన్నో అష్టపదులు, పదములు, జావళీలు, కీర్తనలు, తరంగాలు, శబ్దములు, జతిస్వరములు తమ సోలో ప్రదర్శనలతో ప్రజలను మెప్పించారు.
## సత్కారాలు
* 2004 లో గవర్నర్ బర్నాలా గారి సత్కారాన్ని కూడా ఈయన పొందారు.
* 2011 లో సంగీత నాటక అకాడమీ పురస్కారం.
* పండిట్ బిస్మిల్లాఖాన్ యువ పురస్కారం

## మూలాలు

## ఇతర లింకులు

వర్గం:కూచిపూడి నృత్య కళాకారులు
వర్గం:కృష్ణా జిల్లా నాట్య గురువులు
వర్గం:సంగీత నాటక అకాడమీ అవార్డు గ్రహీతలు
వర్గం:రంగస్థలంపై స్త్రీ పాత్ర ధరించిన పురుషులు
సురేంద్రబాబు

**ఎన్.వి.సురేంద్రబాబు ** IPS విజయవాడ నగర పోలీసు కమీషనరు. 
## జీవిత విశేషాలు
ఆయన గుంటూరు జిల్లాకు కెందిన దోనెపూడి గ్రామంలో జన్మించాడు. ఆయన తండ్రి నిమ్మగడ్డ జనార్థన రావు పాఠశాల ఉపాధ్యాయుడు. సురేంద్రబాబు 2001 నుండి 2004 వరకు విజయవాడ పోలీసు కమీషనరుగా పనిచేసాడు. ఆయన ఇనస్పెక్టరు జనరల్ ఆఫ్ పోలీసుగా 2007లో పదోనతి పొందాడు.

2006, 2007 మధ్య కాలంలో ఆయన హైదరాబాదు సిటీపోలీసు అడిషనల్ కమీషనర్ లో కో ఆర్డినేషన్ విభాగంలో సేవలందించాడు. ఆయన అంతకు ముందు హైదరాబాదు సిటీ పోలీసు విభాగంలో ట్రాఫిక్ కొరకు అడిషనల్ కమీషనరుగా పనిచేసాడు. పట్టణంలోని ట్రాఫిక్ సమస్యపై మంచి అనుభవంతో తన సేవలనందించాడు.

ఆయన ప్రస్తుతం ఆక్టోపస్ (కౌంటర్ టెర్రరిజం ఫోర్స్) విభాగంలో అడిషనల్ డైరక్టరు జనరల్ ఆఫ్ పోలీసుగా తన సేవలనందిస్తున్నాదు. ఆయన 2008 లో మక్కా మస్జిద్ బాంబింగ్ కేసులో ఆంధ్రప్రదేశ్ పోలీసు దళంలో సభ్యులు. ఆయన లిక్కర్ అమ్మకాలలో కరిగిన డ్రైవ్ లో ఛీఫ్ కో ఆర్డినేటరుగా వ్యవహరించారు. ఆయన డైరక్టరు ( ఎన్‌ఫోర్స్‌మెంటు) గానూ, ప్రొహిబిషన్, ఎక్సైజ్జ్ డిపార్టు మెంటులోనూ పనిచేసాడు.

హైదబాదు పోలీసు విభాగం యొక్క అడిషనల్ కమీషనరుగా ఆయన మానవవనరులు, ఆర్థిక, ఇంఫర్మేషన్ టెక్నాలజీ, న్యాయ నిర్వహణ లలో సహకారాన్నందించాడు.

ఆయన డెహ్రాడూన్ లోని నేషనల్ పోలీసు అకాడమీ వద్ద ఎస్.పి శిక్షణ పొందాడు. మావోయిస్టు వ్యతిరేక శిక్షణను నల్లమల లోని గ్రే హౌండ్స్ అకాడమీలో పూర్తి చేసాడు. ఆయన మెకానికల్ ఇంజనీరింగ్ లో బి.టెక్ చేసాడు. ఆయన వరంగల్ లో ఎన్.ఐ.టి నుండి బి.టెక్ డిగ్రీని, ముంబై లోని ఎన్.ఐ.టి.ఐ.ఇ నుండి ఎం.టెక్ డిగ్రీని పొందాడు. ఆయన ఇనిస్టిట్యూట్ ఆఫ్ ఛార్టెడ్ అకౌంట్స్ ఆఫ్ ఇండియాలో ఫెలోషిప్ చేసాదు. ఆయన కృష్ణా జిల్లా క్రికెట్ అసోసియేషన్ కు గౌరవ అధ్యక్షునిగా ఉన్నాడు.

ఆయనకు 2003లో రాజీవ్ సర్వీస్ మెడల్ లభించింది. 
## మూలాలు

వర్గం:జీవిస్తున్న ప్రజలు
వర్గం:ఐ.పి.ఎస్.ఆఫీసర్లు
వర్గం:గుంటూరు జిల్లాకు చెందిన పోలీసు అధికారులు
వేదాంతం వెంకట నాగ చలపతిరావు

**వేదాంతం వెంకట నాగ చలపతిరావు** కూచిపూడి నాట్యాచార్యుడు. ఆయన కూచిపూడి కళానికేతన్‌ వ్యవస్థాపకులు. తెలుగు వారికి సొంతమైన 'కూచిపూడి యక్షగానం' కళను మొట్టమొదటిసారిగా ఇతర దేశాలలో ప్రదర్శించారు. 'జయతే కూచిపూడి' పేరుతో 9 దేశాలలో 14 ప్రదర్శనలు ఇచ్చారు. ఆంధ్రప్రదేశ్‌ నుంచి 13 మంది, తెలంగాణ రాష్ట్రం నుంచి 12 మంది కళాకారులు ఈ బృందంలో ఉన్నారు. 
## జివిత విశేషాలు
ఆయన తన ఐదేళ్ళ వయసు నుండి నాట్యశాస్త్రంపై మక్కువ పెంచుకున్నాడు. ఆయన తండ్రి వేదాంతం రత్తయ్య శర్మ ఆయనను కూచిపూడి యక్షగాన సాంప్రదాయ కళాకారునిగా మలిచారు. ఆయన యక్షగానంలో స్త్రీపాత్రలతో కూడా ప్రదర్శనలిచ్చేవాడు. ఆయన తన చిన్నాన్నలైన వేదాంతం రాఘవయ్య, వేదాంతం రాధేశ్యాం, ప్రముఖ నాట్యాచార్యుడు వెంపటి చినసత్యం, వేదాంతం సత్యనారాయణ శర్మల నుండి ప్రశంసలు పొందాడు. ఆయన శ్రీ పొట్టి శ్రీరాములు తెలుగు విశ్వవిద్యాలయం నుంది పోస్టు గ్రాడ్యుయేట్ డిగ్రీని పొందాడు.

ఆయన స్త్రీవేషంలో ప్రదర్శనలతో అధ్బుతంగా ప్రేక్షకులను రంజింపజేస్తారు. స్త్రీలలా విన్యాసం, నడక, కంఠమాధుర్యం, సంజ్ఞలు, అభినయం ప్రదర్శనలో ఆకర్షిస్తాయి.

## పురస్కారాలు
* 2006 లో భిస్మిల్లా ఖాన్ యువ పురస్కారం.
* ఆయన భారతదెశ వ్యాప్తంగా ప్రతిష్టాత్మకమైన నాట్య ఉత్సవాలలో పాల్గొన్నారు. అందులో ఖజరహో నాట్య ఉత్సవం, టైమ్స్ ఆఫ్ ఇండియా ఫెస్టివల్ ముఖ్యమైనవి.
* సోలో ప్రదర్శనలను చైనా, జపాన్ దేశాలలో యిచ్చారు.
* ఆయన యు.ఎస్.ఎ లో వర్క్ షాప్ లను నిర్వహించారు.
* కూచిపూడి కళానికేతన్ ను స్థాపించి యువ కళాకారులను తయారుచేస్తున్నారు.[

## మూలాలు

## ఇతర లింకులు
* Usha in Kuchipudi Yakshagana by Vedantam Venkata Naga Chalapathi Rao_wmv1.avi
* Venkat Vedantam - brother of Raghava Vedantam
వర్గం:కూచిపూడి నృత్య కళాకారులు
వర్గం:జీవిస్తున్న ప్రజలు
వేదాంతం సిద్ధేంద్ర వరప్రసాద్

**వేదాంతం సిద్ధేంద్ర వరప్రసాద్** కూచిపూడి నాట్య కళాకారుడు.
## జీవిత విశేషాలు
వేదాంతం సిద్ధేంద్ర వరప్రసాద్ సాంప్రదాయకమైన కూచిపూడి నాట్యకారుల కుటుంబానికి చెందినవాడు. ఆయన ఆగస్టు 24, 1987 న జన్మించాడు. ఆయన వేదాంతం రాధేశ్యాం కుమారుడు. సిద్దేంద్ర తన ఆరవయేట నుండి కూచిపూడి నాట్యంలో తన తండ్రి వద్ద శిక్షణ పొందాడు. శ్రీ పొట్టి శ్రీరాములు తెలుగు విశ్వవిద్యాలయం నుండి కూచిపూడి నాట్యం, యక్షగానం లలో డిప్లొమాలు పొందాడు. ఆయన ఎం.బి.ఎ చేసిన దదుపరి తన పూర్వీకుల సాంప్రదాయమైన నాట్యం, గానం, నట్టువానర్, ఉపాధ్యాయునిగా కొనసాగుతున్నాడు.

ఆయన సుమారు 600 కార్యక్రమాలలో ప్రదర్శనలిచ్చాడు. ఆయన ఎక్కువగా పురష, స్త్రీ పాత్రలను యక్షగానంలోనూ, కలాపాలలోనూ తన బాల్యం నుండి ప్రదర్శనలిస్తున్నాడు. అందులోని ముఖ్య పాత్రలు:
* ప్రహ్లాద, లీలావతి, నృసింహ, వేత్రాహస్త పాత్రలను ప్రహ్లాద యక్షగానంలోనూ,
* శివుడు, తారకాసురుడు, మన్మధుడు పాత్రలను పార్వతీ పరిణయంలోనూ
* గొల్లభామగా గొల్లకలాపంలోనూ
* కృష్ణునిగా భామాకలాపంలోనూ ప్రదర్శించాడు.
* త్యాగరాజ పంచరత్నాల కీర్తనలు, అష్టపదులు, శివాష్టకం, మరికొన్ని పాత్రలలో సోలో ప్రదర్శనలిచ్చాడు.
* సంగీత నాటక అకాడమీ 2011 ఏప్రిల్ 6 లో నిర్వహించిన నృత్య ప్రతిభా యూత్ ఫెస్తివల్ లో గొల్లకలాపం ప్రదర్శించాడు.
## పురస్కారాలు
ఆయనకు భారత ప్రభుత్వ సి.సి.ఆర్.టి నుండి ప్రశంసా పత్రం వచ్చింది. ఆయన కూచిపూడి నృత్యాన్ని "అఠాణా జాతిస్వరం" అంశంపై ప్రదర్శించినందుకు గానూ ప్రతిష్ఠాకరమైన గిన్నిస్ బుక్ లో స్థానం సంపాదిచాడు. అమెరికా సంయుక్త రాష్ట్రాలలోని సిలికాన్ ఆంధ్ర నిర్వహించిన అంతర్జాతీయ కూచిపూడి నాట్య ఉత్సవంలో భక్త ప్రహ్లాద యక్షగానాన్ని ప్రదర్శించాడు. 2010లో 29వ ప్రపంచ కామన్వెల్త్ క్రీడలలో ప్రారంభ కార్యక్రమంలో నిర్వహించిన కూచిపూడి నాట్య విభాగంలో పాల్గొన్నాడు.
## మూలాలు

## ఇతర లింకులు
* Vedantam Siddhendra Varaprasad
* sivashtakam
* NRISIMHA - ( PRHALADA YAKSHAGANAM).mov

వర్గం:కూచిపూడి నృత్య కళాకారులు
వర్గం:1987 జననాలు
వర్గం:జీవిస్తున్న ప్రజలు
వర్గం:రంగస్థలంపై స్త్రీ పాత్ర ధరించిన పురుషులు
టేకులగూడేం

**టేకులగూడేం** వరంగల్ జిల్లా, హనుమకొండ మండలములోని ఒక గ్రామం.
కడిపికొండ (గ్రామీణ)

**కడిపికొండ** తెలంగాణ రాష్ట్రం, హన్మకొండ జిల్లా, కాజీపేట మండలం లోని గ్రామం. ఇది జనగణన పట్టణం. 2016 అక్టోబరు 11 న చేసిన తెలంగాణ జిల్లాల పునర్వ్యవస్థీకరణకు  ముందు ఈ గ్రామం పాత వరంగల్ జిల్లా లోని హన్మకొండ మండలంలో ఉండేది.  పునర్వ్యవస్థీకరణలో దీన్ని కొత్తగా ఏర్పాటు చేసిన వరంగల్ పట్టణ జిల్లాలో,  కొత్తగా ఏర్పాటు చేసిన కాజీపేట మండలం (హన్మకొండ జిల్లా) లోకి చేర్చారు.   ఆ తరువాత 2021  లో, వరంగల్ పట్టణ జిల్లా స్థానంలో హనుమకొండ జిల్లాను ఏర్పాటు చేసినపుడు ఈ  గ్రామం, మండలంతో పాటు కొత్త జిల్లాలో భాగమైంది. 

## మూలాలు


## వెలుపలి లింకులు

వర్గం:జనగణన పట్టణాలు
వర్గం:హనుమకొండ జిల్లా జనగణన పట్టణాలు
వేదాంతం వెంకట సూర్యనారాయణ

**వేదాంతం వెంకట సూర్యనారాయణ** ప్రముఖ కూచిపూడి నాట్యాచార్యుడు.
## జీవిత విశేషాలు
ఆయన కూచిపూడి నాట్య పరంపర కలిగిన కుటుంబానికి చెందిన వేదాంతం మల్లికార్జునశర్మ, సీతారామలక్ష్మి దంపతులకు కూచిపూడి గ్రామంలో జన్మించాడు. ఆయన నాట్యాచార్యుడు అయిన పసుమర్తి వేణుగోపాలశర్మ వద్ద తన ఐదవ యేట మొట్టమొదట శిష్యరికం చేసాడు. తరువాత ప్రసిద్ధ గురువు వేదాంతం రాఘవయ్య శర్మ, వెంపటి చినసత్యం వద్ద నాట్యకళనభ్యసించాడు.

ఆయన శ్రీ పొట్టి శ్రీరాములు తెలుగు విశ్వవిద్యాలయం నుండి సర్టిఫికేటు కోర్సును చేసాడు. ఆయన భారతదేశంలో అనేక ప్రదర్శనలిచ్చాడు. ప్రత్యేకంగా తమిళనాడు, రాజస్థాన్, మధ్యప్రదేశ్, ఆంధ్రప్రదేశ్ లలో చాలా ప్రదర్శనలిచ్చాడు.

ఆయన ప్రదర్శించిన కూచిపూడి యక్షగానాలైన భక్త ప్రహ్లాద, పార్వతీ పరిణయం మొదలగు ప్రదర్శనలలోని పాత్రలలో బ్రహ్మ, విష్ణు, రాక్షస, ఋషి మొదలగు పాత్రలు విలక్షణంగా సభాసదులను రంజింపజేసేవి.

ఆయన అన్నమాచార్య కీర్తనలు, అష్ట విధ నాయకలు లను కొత్త కంపోజిషన్ లతో కొరియాగ్రాఫ్ చేసాడు. ఆయన నృత్య దర్శకత్వంపై ఆసక్తి కనబరచేవాడు.

ఆయన కుమారులైన వేదాంతం రాధేశ్యాం  కూచిపూడి నాట్యం గిన్నిస్ బుక్ ఆఫ్ వరల్డ్ రికార్డులో నమోదు కావడంలో ముఖ్య పాత్ర పోషించాడు. ఆయన శ్రీసిద్ధేంద్ర కళాక్షేత్రంలో అధ్యాపకుడిగా పనిచేసి 2013లో ఉద్యోగ విరమణ చేశారు.

## మూలాలు

## ఇతర లింకులు

వర్గం:కూచిపూడి నృత్య కళాకారులు
వెంపటి నాగేశ్వరి

**వెంపటి నాగేశ్వరి** ప్రముఖ కూచిపూడి నాట్యాచారిణి. తన జీవితాన్నంతా నాట్యశిక్షణకే వెచ్చించారు.
## జీవిత విశేషాలు
ఆమె వరంగల్ జిల్లాకు చెందిన సాంప్రదాయ కుటుంబంలో అక్టోబరు 24, 1957న జన్మించారు. వరంగల్ జిల్లాకు కూచిపూడి నాట్యాన్ని పరిచయం చేయడంతోపాటు 43 సంవత్సరాల పాటు సేవలందించి నాట్య కళాకారిణులకు స్ఫూర్తిగా నిలిచారు. ఆమె తండ్రి వెంపటి కోదండరామశాస్త్రి, తాత వెంపటి వెంకటనారాయణ కూచిపూడి త్రిమూర్తులలో ఒక్కరు. తాతగారి పేరిట నాగేశ్వరి 1979లో వరంగల్‌లో వెంపటి వెంకటనారాయణ కాకతీయ నృత్యకళాక్షేత్రాన్ని స్థాపించారు.
## సేవలు
ఆమె "శ్రీ వెంపటి నారాయణ కాకతీయ నృత్య కళాక్షేత్రం" నకు డైరక్టరుగా పనిచేసారు. 35 సంవత్సరాలుగా ఆమె వివిధ నాట్య, నాట్య నాటకాలను కంపోజ్ చేసారు. ఈ కాలంలో వందలాది మంది విద్యర్థులు ఆమె నాట్య పాఠశాలలొ గ్రాడ్యుయేషన్ చేసారు. ఆమె శిష్యులు జాతీయ, అంతర్జాతీయంగా వివిధ ప్రదర్శన ద్వారా ఖ్యాతి పొందారు. అందులో కొందరు విద్యార్థులకు నేషనల్ డాన్స్ స్కాలర్‌షిప్, దూరదర్శన్,టెలివిజన్ లలో "బి" గ్రేడు ఆర్టిస్టులుగా గుర్తింపు వచ్చింది. ఆమె దూరదర్శన్ ఛానళ్ళైన సప్తగిరి, జెమిని, ఈ టీ.వి లలో నృత్య పోటీలలొ పాల్గొన్నారు. ఆమె అనేక నృత్య పోటీలకు న్యాయనిర్ణేతగా వ్యవహరించారు. ఆమె తన శిష్యులకు శాతవాహన ఉత్సవాలు, కాకతీయ ఉత్సవాలు, అన్నమయ్య ఉత్సవాలు, ఆంధ్రప్రదేశ్ దినోత్సవం, అంతర్జాతీయ ట్రేడ్ ఫెయిర్, జాతీయ నృత్య పోటీలు, రాజమండ్రి కళా జ్యోతి నృత్య పోటీలు వంతి వాటిలో  పాల్గొనేందుకు అవకాశం కల్పించేవారు. ఆమె శిష్యులలో 50 మంది సిలికానాంధ్ర లో నిర్వహించిన 2వ, 3వ అంతర్జాతీయ కూచిపూడీ నాట్యోత్సవాలలో పాల్గొన్నారు. 2010, 2012లలో గిన్నిస్ రికార్డును పొందారు.

నాట్యాచార్యులలో ఆధ్యులు, ప్రముఖ నాట్యాచార్యులైన ఉమావైజయంతిమాల, కొంపెల్లి భ్రమరాంబ, గీత, రాజ్యలక్ష్మి తదితర కూచిపూడి కళాకారిణులు నాగేశ్వరి వద్ద నేర్చుకున్న విద్యార్థులే. ఇంకా అనేకమంది శిష్యులున్నారు. వెంపటి నాగేశ్వరి భక్తప్రహ్లద, గంగాగౌరి సంవాదం, భక్తశిరియాల వంటి అనేక నృత్యనాటికలకు దర్శకత్వం వహించారు. ఇవి దూరదర్శన్‌లో ప్రసారమయ్యాయి.

ఆమె జూన్ 8, 2014న గుండెపోటుతో మరణించారు.

## మూలాలు

## ఇతర లింకులు

వర్గం:1957 జననాలు
వర్గం:2014 మరణాలు
వర్గం:కూచిపూడి నృత్య కళాకారులు
వర్గం:వరంగల్లు జిల్లా వ్యక్తులు
వర్గం:జన్మస్థలం తెలియని వ్యక్తులు
కొటికలపూడి (అయోమయ నివృత్తి)

* కొటికలపూడి (ఇబ్రహింపట్నం మండలం)
* కొటికలపూడి (అద్దంకి మండలం)

**కొటికలపూడి** తెలుగువారిలో కొందరి ఇంటిపేరు.

* కొటికలపూడి వెంకట కృష్ణారావు
* కొటికలపూడి సీతమ్మ
చింతపల్లి రమణ

**చింతపల్లి రమణ** ఒక తెలుగు సినీ మాటల రచయిత. 40 సినిమాలకు పైగా రచయితగా పనిచేశాడు. సినిమాల్లోకి రాకమునుపు నాటకరంగంలో రచయితగా, దర్శకుడిగా పనిచేశాడు. మొదట్లో సినిమాల్లో సహాయ దర్శకుడిగా చేరి తరువాత సహరచయితగా పనిచేసి తర్వాత పూర్తి స్థాయి రచయితగా మారాడు. రచయితగా రమణ మొదటి సినిమా చిన్నబ్బులు. సుస్వాగతం, తొలిప్రేమ, అరుంధతి లాంటి విజయవంతమైన సినిమాలకు మాటలు రాశాడు. శ్రీను వైట్ల, వై. వి. ఎస్. చౌదరి, పూరీ జగన్నాథ్, వి. వి. వినాయక్, భీమనేని శ్రీనివాసరావు, ఎస్. వి. కృష్ణారెడ్డి, ఎ. కరుణాకరన్ లాంటి ప్రముఖ దర్శకులతో పనిచేశాడు.

## వ్యక్తిగత జీవితం
రమణ అసలు పేరు చింతపల్లి వెంకట రమణ బాబు. ఆయన పశ్చిమ గోదావరి జిల్లా, పాలకొల్లు లో జన్మించాడు. అతని తండ్రి చింతపల్లి సూర్యనారాయణ రెడ్డి నాటక రచయిత, దర్శకుడు.

## సినిమాలు
### అసోసియేట్ డైరెక్టరుగా

* *కొంటె కాపురం*
* *డబ్బెవరికి చేదు*
* *గుండమ్మ గారి కృష్ణులు*
* *తోడల్లుళ్ళు*
* *భామా కలాపం*
* *పూల రంగడు*
* *పద్మావతి కల్యాణం*
* *[[పోలీస్ భార్య]]*
* *శ్రీవారి చిందులు*
* *కొబ్బరి బోండాం*

### సహరచయితగా

### సంభాషణల రచయితగా

## మూలాలు

## బయటి లింకులు
* 

వర్గం:తెలుగు సినిమా రచయితలు
వేదాంతం ప్రహ్లాదశర్మ

**వేదాంతం ప్రహ్లాదశర్మ**(1923 - 1991) కూచిపూడి నాట్యాచార్యుడు.
## జీవిత విశేషాలు
ఆయన కూచిపూడి నటుడు, నృత్యకారుడు. ఆయన ప్రముఖ కూచిపూడి నాట్యాచార్యులైన వేదాంతం సత్యనారాయణ శర్మ యొక్క సోదరుడు. ఆయన తన సోదరునికి కూచిపూడి నాట్యంలొ శిక్షణనిచ్చాడు. ఆయన కృష్ణా జిల్లాలోని కూచిపూడి గ్రామంలో 1923లో వేదాంతం వెంకటరత్నం, సుబ్బమ్మ దంపతులకు జన్మించారు. ఆయన వేదాంతం లక్ష్మీనరసింహ శాస్త్రి, వారి కుటుంబ సభ్యుల నుండి శిక్షణ పొందాడు. వారి కుటుంబం కూచిపూడి సాంప్రదాయానికి ప్రసిద్ధమైనది. ఆయన పురుష, స్త్రీ వేషాలను వేసి సభాసదులను రంజింపచేసారు. ఆయన దేశ విదేశాలలో అనేక ప్రదర్శనలిచ్చాడు. ఆయన ఏలూరులోని కుచిపూడి కేంద్రమైన సిద్ధేంద్రయోగి కళాక్షేత్రంలొ తన సేవలనందించాడు. ఆయన శిష్యులు రాజా రాధారెడ్డి ప్రముఖ నృత్యకారులు. కూచిపూడి ఇలవేల్పు శ్రీ బాలాత్రిపుర సుందరి సమేత రామలింగేశ్వరస్వామి దేవస్థానంలో పద్మశ్రీ సత్యనారాయణ శర్మకు 5వ ఏటనే నాట్యంలో అరంగేట్రం చేయించారు. వేదాంతం ప్రహ్లాద శర్మ గారు రాష్ట్రపతి శ్రీ R.వెంకట్రామన్ గారి చేతుల మీదుగా సెంట్రల్ సంగీత నాటక అకాడమీ పురస్కారం అందుకున్నారు.వీరికి ఐదుగురు కుమారులు, ముగ్గురు కుమార్తెలు ఉన్నారు.వీరు కూడా కూచిపూడి నాట్య వారసత్వం కొనసాగించారు.వీరు పద్మశ్రీ అవార్డ్ కు అర్హత కలిగి ఉన్నవారు, చివరి దశలో అది సాధించ లేక పోయారు

## పురస్కారాలు
ఆయనకు 1985లో సంగీత నాటక అకాడమీ పురస్కారం లభించింది.
## అస్తమయం
ఆయన 1991లో మరణించాడు.

## మూలాలు

## ఇతర లింకులు

వర్గం:కూచిపూడి నృత్య కళాకారులు
వర్గం:1923 జననాలు
వర్గం:1991 మరణాలు
వర్గం:సంగీత నాటక అకాడమీ అవార్డు గ్రహీతలు
వర్గం:కృష్ణా జిల్లా నాట్య కళాకారులు
వర్గం:కృష్ణా జిల్లా నాట్య గురువులు
వెంపటి వెంకటనారాయణ

**వెంపటి వెంకటనారాయణ** (1871 – 1935) కూచిపూడి నాట్యాచార్యుడు. భామాకలాప, గొల్ల కలాప ప్రదర్శసల ద్వారా విశేష ఖ్యాతి నార్జించుకున్న నటశేఖరుడు. అనేక సంస్థానాలలోనూ, విద్వత్సభలలోనూ విద్వత్తును ప్రదర్శించి అనేక సువర్ణఘంటా కంకణాది అమూల్య సత్కారాలను పొందిన లయబ్రహ్మ ఆయన. ఈయన కూచిపూడి త్రయంలో ఒకరు.
## జీవిత విశేషాలు
ఆయన పున్నమ్మ, కోదండరామయ్య దంపతులకు జన్మించాడు. ఆయన తండ్రి కూడా నాట్యాచార్యుడే. ఆయన తన తండ్రి వద్ద కూచిపూడి నాట్య శిక్షణను పొందాడు. ఆయన స్త్రీ వేషంలో సుప్రసిద్ధులైనాడు. ఆయన సత్యభామ, దాదినమ్మ, బాలింతవేషాలను వేసేవాడు. తన 60వ యేట వరకు కూడా ప్రదర్శనలిచ్చాడు. కళాకారునిగా విశేషసేవలందించిన ఆయన దాదినమ్మ అనే మూడుగంటల పాటు ఒక మంచానికి కట్టబడి శరీరంలోని పైభాగం మాత్రమే కనబడేటట్లు ఉండే వేషాన్ని వేసి ప్రదర్శించడంలో సుప్రసిద్ధులు. ఒకానొక సందర్భంలో హరికథా పితామహుడైన ఆదిభట్ల నారాయణదాసు సూత్రధారునిగానూ, వెంకటనారాయణ సత్యభామ గాను ఒక వేదికపై ప్రదర్శననిచ్చారు. ఆయనకు తాలప్రస్తార, ముఖ కవళికలు విశేషంగా ఆకట్టుకుంటాయి. ఆయనను అభినవ సత్యభామగా పిలిచేవారు. ఆయన ఆంధ్రప్రదేశ్ వ్యాప్తంగా రికార్డు స్థాయిలో వేయికి పైగా భామాకలాపం ప్రదర్శననిచ్చాడు.

ఈయన మునిమనుమరాలు లలితాసింధూరి కూడా నాట్యకారిణి.
## మూలాలు

## ఇతర లింకులు

వర్గం:1871 జననాలు
వర్గం:1935 మరణాలు
వర్గం:కూచిపూడి నృత్య కళాకారులు
తాడేపల్లి పేరయ్య

**తాడేపల్లి పేరయ్య** (1886 – 1942)  కూచిపూడి నాట్యాచార్యుడు. ఆధునిక కాలంలో కూచిపూడి నృత్యాన్ని విస్తృతం చేయడంలో ఆయన కృషి చాలా ఉంది. ఆయన భామాకలాపం, గొల్లకలాపం వంటి ప్రదర్శనలలో నిష్ణాతుడు. 
## జీవిత విశేషాలు
ఆయన గౌరమ్మ, సుబ్బారాయుడు దంపతులకు 1886లో జన్మించాడు. ఆయన భామాకలాపం, గొల్లకలాపాలను ప్రదర్శనలిచ్చేవాడు. ఆయన ప్రదర్శకుని కంటే గురువుగా సుపరిచితుడు. ఆయన స్వతంత్ర్యానికి పూర్వం కూచిపూడి నాట్యాన్ని ప్రపంచవ్యాప్తంగా విస్తరించుటకు ఎంతో కృషిచేసిన వ్యక్తులలో మొదటివాడు. ఆయన మేడూరు, నంగిగడ్డలలొ దేవదాసీలకు నాట్యంలో శిక్షణనిచ్చేవాడు. వారితో ప్రదర్శనలను ఏర్పాటుచేసి అందులో సూత్రధారుని పాత్ర పోషించేవాడు. నంగిగడ్డకు చెందిన కృష్ణవేణి, రేపల్లెకు చెందిన బాలాత్రిపురసుందరి అందులో ప్రసిద్ధులు. ఆయన స్వయంగా సూత్రధారునిగా ఏకైక శైలిలో ప్రదర్శనలిచ్చేవాడు. ఇది ప్రేక్షకులతో మంచి సంబంధాలను ఏర్పరిచింది. ఆయన దేవదాసీలకు శిక్షణనిచ్చి మంది ప్రదర్శనకారులుగా తీర్చిదిద్దడమే కాకుండా వారి జీవితాలను మలచడానికి సంస్కరణల కోసం పాటుపడేవాడు.

ఆయన శిష్యులలో అగ్రగణ్యులు వెంపటి చినసత్యం, జోస్యుల సీతారామయ్యలు. వారి కుటుంబంలో నాట్య సాంప్రదాయ వారితోనే ముగిసింది. అనుకున్న సందర్భంలో వారి మనవడు తాడేపల్లి సత్యనారాయణ శర్మ డాక్టర్ తాడేపల్లిగా ప్రసిద్ధి చెందారు తాడేపల్లి వారి పరంపరను జగత్ విఖ్యాతం చేశారు. తాడేపల్లి గారు నాట్య కళాకారుడిగా నాట్య విమర్శకుడిగా ప్రసిద్ధి చెందారు సాంప్రదాయ భాగవత కుటుంబములలో  తాడేపల్లి వంశానికి ఒక ప్రత్యేకమైన స్థానాన్ని నిలిపారు డాక్టర్ తాడేపల్లి గారు
కూచిపూడి భాగవత మేళం కార్యదర్శి గా వ్యవహరిస్తున్నారు 

## మూలాలు

## ఇతర లింకులు

వర్గం:1886 జననాలు
వర్గం:1942 మరణాలు
వర్గం:కూచిపూడి నృత్య కళాకారులు
వేదాంతం సత్యనరసింహశాస్త్రి

**వేదాంతం సత్యనరసింహశాస్త్రి** కూచిపూడి నాట్యాచార్యుడు.
## జీవిత విశేషాలు
ఆయన 1982లో ప్రముఖ కూచిపూడి నాట్యాచార్యులైన వేదాంతం రాధేశ్యాం కు పెద్ద కుమారునిగా జన్మించాడు. వీరి కుటుంబం కూచిపూడి సాంప్రదాయానికి ప్రసిద్ధమైనది. ఆయన నాట్య శిక్షణను తన తండ్రివద్ద, కొన్ని నైపుణ్యాలను పద్మవిభూషణ పురస్కార గ్రహిత అయిన వెంపటి చినసత్యం, వేదాంతం రత్తయ్యశర్మ వద్ద నేర్చుకున్నాడు.

ఆయన కూచిపూడి నాట్యంలో సర్టిఫికేటు కోర్సును, యక్షగానంలో పోస్టు గ్రాడ్యుయేట్ డిప్లొమా ను శ్రీ పొట్టి శ్రీరాములు తెలుగు విశ్వవిద్యాలయం నుండి చేసాడు. ఆయన బి.ఎ ను తెలుగు భాష ప్రధాన విషయంగా చేసారు. ఆయన తరువాత మృదంగంలో సర్టిఫికేటు కోర్సును చేసాడు.

నాట్యకళకే పరిమితం కాకుండా ఆయన కర్ణాటక గాత్ర సంగీతం, మృదంగ వాద్యం అంరియు నట్టువాంగం కళలలో పట్టు సాధించాడు. ఆయన గాత్ర సంగీతాన్ని శిష్టు ప్రభాకర కృష్ణ శాస్త్రి, మృదంగ వాద్యాన్ని పి.సత్యనారాయణ ల వద్ద నేర్చుకున్నారు. 

బహుముఖ ప్రజ్ఞాశాలి అయిన కళాకారునిగా ఆయన నృత్యం, సంగీతం, వాద్యం కళలలో రాణిస్తూ విద్యార్థులకు శిక్షణ, కొరియోగ్రాఫ్ చేస్తుంటాడు.

ఆయన దేశ విదేశాలలో సుమారు 800 ప్రదర్శనలిచ్చాడు. ఆయనకు 2007లో యువ క్లాసికల్ డాన్స్ విభాగంలో ఆంధ్ర ప్రదేశ్ ప్రభుత్వం నుండి ప్రతిష్టాత్మకమైన ఉగాది పురస్కారం లభించింది. ఆయనకు ఏలూరులోని అభినవ నృత్య భారతి సంస్థ సన్మానం చేసింది. కటక్ లోని అంతర్జాతీయ థియేటర్ ఫెస్టివల్ లో ఆయనకు సన్మానం జరిగింది. ఆయనకు కళాంజలి సంస్థ "నాట్య విశారద" బిరుదుని యిచ్చి సత్కరించింది. 

ఆయన  తన 17వ యేట నుంచి కూచిపూడి నాట్యాన్ని అభ్యసించాడు. తరువాత ఆంధ్రప్రదేశ్ మానవ వనరుల మంత్రిత్వశాఖ నిర్వహించే వివిధ వర్కుషాపులను నిర్వహించాడు.

ఆయన అనేక తిల్లానాలు, తరంగాలు, అన్నమాచార్య కీర్తనలు, త్యాగరాజు కీర్తనలు మొదలగు వాటిని కంపోజ్ చేసాడు. ఆయన పార్వతీ పరిణయం, రుతు సంహారం, శ్రీ పద్మావతి వెంకటేశ్వర పరిణయం, వచ్చెను అలివేలుమంగ, నవరస ధారువులు, అప్సరస పూజా నృత్యం మొదలగు ప్రదర్శనలకు కొరియోగ్రాఫ్ చేసాడు.

ఆయనకు సాంప్రదాయకమైన కూచిపూది యక్షగానం, కలాపాలు, పాగేటి వేషం గుర్తింపు తెచ్చాయి.

ఆయన వివిధ ప్రదర్శనలైన భక్త ప్రహ్లాదలో  ప్రహ్లాద, హిరణ్యకసిపుడు, దవ్వారిక పాత్రలను. పార్వతీ పరిణయంలో శివుడు, బృంగేశ్వరుని పాత్రలను, ఉషా పరిణయంలో నారద పాత్రలను పోషించాడు.
## పురస్కారాలు
* ఆయనకు 'ఉస్తాద్ బిస్మిల్లాఖాన్ యువ పురస్కార్ 2012' లభించింది.

## మూలాలు

## ఇతర లింకులు

వర్గం:కూచిపూడి నృత్య కళాకారులు
వర్గం:1982 జననాలు
వర్గం:జీవిస్తున్న ప్రజలు